title: Hyhky

text: Hyhky on Tampereen luoteisosassa sijaitseva kaupunginosa. Se rajoittuu pohjoisessa Lielahteen, idässä Ala-Pispalaan, etelässä Kaarilaan ja lännessä Epilään.


title: Hyhky

text: Alun perin Pirkkalan pitäjään kuulunut Hyhkyn kylä mainitaan asiakirjoissa jo vuonna 1433. Ensimmäinen maininta Pispalasta on vasta vuodelta 1492, jolloin suoritettiin Mikko Pispalan ja Niilo Huovarin tilusten rajan tarkistus. Itse asiassa Pispala on saanut nimensä Hyhkyssä olleen Pispan tilan mukaan. Keskiajalla Hyhky oli usein käräjäpaikkana, ja ainakin vuosina 1507, 1509 ja 1514 siellä pidettiin laamanninkäräjät. Vuoden 1540 maakirjan mukaan Hyhkyssä oli seitsemän tilaa. Hyhky-nimen alkuperää ei tunneta, mutta samaa juurta ovat mahdollisesti Pälkäneellä esiintyvä "Hykky" sekä Tyrväällä esiintyvä "Hykkö".


title: Hyhky

text: Hyhky siirrettiin silloisesta Pohjois-Pirkkalasta Tampereen kaupunkiin vuoden 1937 alussa. Hyhkyn, Kaarilan ja Epilän kaupunginosien yhteinen asemakaava vahvistettiin vuonna 1953.


title: Hyhky

text: Hyhkyn vanhin rakennus on tiettävästi vanha käräjätalo, jossa toimii nykyisin Hennerin leikkipuisto. Henneri on vanha Hyhkyn kylän talo ja nimen pohjana on todennäköisesti henkilönnimi Henrik. Hyhkyssä on myös ala-aste.


title: Hyhky

text: Hyhkyssä sijaitsee Kokemäenjoessa tapahtunutta tukkien uittoa varten 1930-luvulla rakennettu Pispalan uittotunneli. Tunnelia edelsivät ylempänä harjulla sijainneet kaksi rullarataa (”punainen” ja ”harmaa” tukkitie). Vanhan uittotunnelin viereen rakennettu uusi uittotunneli valmistui vuonna 1968, mutta se jäi heti tarpeettomaksi Kokemäenjoen uiton loppuessa samana vuonna. Kesäkuussa vuonna 2013 uittotunneli avattiin veneilijöiden ja kevyen liikenteen käyttöön yhdystieksi Näsijärven ja Pyhäjärven välillä.


title: Itä-Euroopan tasanko

text: Itä-Euroopan tasanko (myös Itä-Euroopan alanko, Venäjällä käytetään myös nimitystä "Venäjän tasanko", ) on laaja tasankoalue ja joukko laakeita jokien valuma-alueita Itä-Euroopassa.


title: Itä-Euroopan tasanko

text: Sen alueesta esiintyy useita vaihtoehtoisia määritelmiä. Pinta-alaksi voidaan ilmoittaa esimerkiksi lähes 4 000 000 neliökilometriä. Tasangon keskikorkeus on noin 170 metriä. Tasangon alavin paikka on 28 metriä merenpinnan alapuolella (Kaspianmeren rannikolla) ja korkein huippu on Kuolan niemimaan Hiipinätuntureilla (1191 m , toisen lähteen mukaan Jubytšvumtšorr olisi 1 201 m merenpinnasta).


title: Itä-Euroopan tasanko

text: Tasanko voidaan jakaa useisiin pienempiin alueisiin, kuten Valdain ylänkö, Volgan ylänkö ja Keski-Venäjän ylänkö sekä Dneprin, Mustanmeren ja Kaspianmeren alankoihin.


title: Itä-Euroopan tasanko

text: Itä-Euroopan tasangon ulottuvuus on venäläistulkinnan mukaan 2 750 kilometriä etelästä pohjoiseen ja 3 000 kilometriä lännestä itään. Se rajoittuu uloittuu pohjoisen Vienan- ja Barentsinmereltä, etelän Mustaanmereen, Krimin niemimaan vuoristoon, Asovanmereen, Kaukasusvuoristoon ja Kaspianmereen. Lännessä tasankoa rajaavat Keski-Euroopan vuoret Karpaatit, Sudeetit ja Harz sekä ja Fennoskandian Skandit. Idässä rajan muodostavat Uralvuoristo ja Mugodžarin harjanteet ().


title: Itä-Euroopan tasanko

text: Tämän venäläisen rajauksen mukaan Itä-Euroopan tasankoon kuuluu kokonaan tai osittain Euroopan puoleinen Venäjä, Kazakstan, Ukraina, Moldova, Valko-Venäjä, Baltian maat, Puola, Saksa ja Suomi.


title: Pressopannu

text: Pressopannu on ranskalaisperäinen kahvin ja joskus teen valmistukseen käytettävä pannu. Pressopannu on toimintaperiaatteeltaan yksinkertainen ja tuottaa vahvemman kahvin kuin kahvinkeittimet.


title: Pressopannu

text: Pressopannu koostuu kapeasta, yleensä lasisesta tai muovisesta lieriöstä, jossa on kansi ja mäntä, joka mahtuu tiiviisti lieriöön. Männässä on metalli- tai nylonverkosta muodostuva suodatin. Yksi pressopannun eduista muihin kahvinvalmistusmenetelmiin on helppo kuljetettavuus. Pieni pressopannu kulkee kätevästi mukana vaikka rinkassa vaellusreissulla.


title: Pressopannu

text: Koska kahvijauhe on suorassa kosketuksissa veden kanssa, pressopannulla keitettyyn kahviin liukenee pannukahvin tavoin enemmän makuaineita ja eteerisiä öljyjä kuin suodatinmenetelmällä, jossa nämä aineet jäävät suodatinpussiin. Pressopannulla tehty kahvi on tummempaa, sakeampaa ja sakkaisempaa kuin suodatettu kahvi. Koska käytetty kahvijauhe jää kahvinvalmistusveteen, tulisi pressokahvi tarjoilla välittömästi valmistuksen jälkeen, jotta kahvista ei tule kitkerää.


title: Pressopannu

text: Pressopannussa käytettävän kahvijauheen tulee olla tasaisen karkeaa. Suomessa pannukahvina myytävä kahvi soveltuu siihen erinomaisesti.


title: Pressopannu

text: Pressopannua on käytetty myös irtoteen hauduttamiseen, etenkin ravintoloissa, kun on säästetty teekannujen hankkimiskustannuksissa. Samoin kuin kahvin kohdalla, teetä ajatellen on huomionarvoista, että hautuminen jatkuu senkin jälkeen kun mäntä on laskettu alas. Tämän vuoksi pressopannu saattaa kitkeröittää tietyt teet ja se soveltuu käyttöön lähinnä samalla tavoin, kuin silloin kun teelehdet saavat hautua teekannussa vapaasti. Toinen huomionarvoinen seikka on, että teen haudutuksen loppuvaiheessa on usein vältettävä teen sekoittamista, etteivät voimakkaan makuiset polyfenolit peitä tiettyjen hienojen teelaatujen aromeja, mikä väistämättä tapahtuu pressokannun männän liikkeestä.


title: Apraksin Dvor

text: Apraksin Dvor () on Venäjällä, Pietarissa sijaitseva kauppakeskus. Paikalla on ollut kauppatoimintaa 1700-luvun keskivaiheilta asti. Nimensä keskus on saanut Fjodor Apraksinilta, joka omisti paikan. 1783 alueen puutalot paloivat, ja uusi tavaratalo rakennettiin 1863. Vuonna 1913 siellä oli yli 500 kauppaa.


title: Apraksin Dvor

text: 3. elokuuta kauppakeskuksessa syttyi tulipalo, joka levisi yli 1000 neliömetrin alueelle. Ainakin 17 palokuntaa oli sammuttamassa paloa. Tiedettävästi kukaan ei loukkaantunut palossa. Palo oli saanut alkunsa ilmeisesti sähköviasta tai se oli tahallaan sytytetty.


title: I Want to Hold Your Hand

text: I Want to Hold Your Hand on The Beatlesin singlenä julkaistu kappale vuodelta 1963 ja yhtyeen ensimmäinen listaykkönen Yhdysvalloissa. Sen kirjoittivat John Lennon ja Paul McCartney. Single oli listaykkösenä myös Isossa-Britanniassa, jossa sitä oli tilattu miljoona kappaletta jo ennen julkaisupäiväänsä.


title: I Want to Hold Your Hand

text: ”I Want to Hold Your Hand” oli ensimmäinen Beatles-julkaisu, joka oli äänitetty neliraitalaitteistolla. Laulusta tehtiin myös saksankielinen versio ”Komm, Gib Mir Deine Hand”. The Beatles esitti kappaleen myös vieraillessaan yhdysvaltalaisessa "Ed Sullivan Show’ssa".


title: I Want to Hold Your Hand

text: Lauluun liitty juttu, jonka mukaan Bob Dylan olisi kappaleen kuullessaan kuullut yhtyeen jäsenten laulavan ”"I can’t hide"” sanojen sijasta ”"I get high"”, joka olisi viitannut täten päihteiden käyttöön. Hänen sanotaan ihmetelleen yhtyeen rohkeutta.


title: I Want to Hold Your Hand

text: Toivo Kärki piti kappaleesta, ja hänen mukaansa siinä on mielenkiintoinen ja omaperäinen soinnutus.


title: Backyard Babies

text: Backyard Babies on ruotsalainen vuonna 1987 Nässjön kaupungissa perustettu rockyhtye. Yhtyeen ensimmäinen virallinen julkaisu oli EP "”Something to Swallow”" vuonna 1991.


title: Backyard Babies

text: Backyard Babiesia on usein tyyliltään verrattu suomalaiseen Hanoi Rocksiin ja yhtye onkin levyttänyt Hanoi Rocksin "”Taxi Driver”" -kappaleen. Kappale "”Minus Celsius”" julkaistiin pelissä.


title: Backyard Babies

text: Vuonna 1999 nauhoitettiin albumilla Stockholm syndrome oleva ”Friends” single jolla oli mukana runsaasti vierailevia huippuartisteja. Singlellä vierailivat muun muassa:


title: 2004 FH

text: 2004 FH on lähellä Maata oleva asteroidi. Se löydettiin NASAn LINEAR-ohjelmassa 15. maaliskuuta 2004. Kappale on läpimitaltaan noin 30 metriä, massaltaan 27 000 tonnia ja se ohitti maapallon vain 43 000 km:n päästä 18. maaliskuuta 2004. Vertailun vuoksi esimerkiksi TV-satelliitit kiertävät maapalloa n. 36 000 km:n korkeudessa.


title: 2004 FH

text: 2004 FH kuuluu Atenin asteroidiperheeseen. Jos kappale olisi osunut maapalloon, ilmakehässä syntynyt räjähdys olisi vastannut satoja kilotonneja TNT:tä tai pientä ydinasetta, mutta vaikutus tuskin ulottunut maanpinnalle asti merkittävästi.


title: 2004 FH

text: Seuraavan kerran 2004 FH tulee lähelle maata 2044.


title: Venera

text: Venera (venäjäksi "Венера") oli neuvostoliittolainen avaruusluotainohjelma jonka luotaimet tutkivat Venus-planeettaa. Vuosien 1961–1984 aikana lähetettiin Venukseen 18 luotainta joista 13 lähetti tietoja Venuksen kaasukehästä ja 10 niistä selvisi planeetan pinnalle ja pystyi niin että pystyi lähettämään tietoja.


title: Love Me Do

text: Love Me Do on The Beatlesin ensimmäinen julkaistu single. Se julkaistiin 5. lokakuuta 1962. Saman singlen toisella puolella julkaistiin kappale ”P.S. I Love You”. Kappale on enimmäkseen Paul McCartneyn kirjoittama, mutta Lennon avusti jonkin verran sen viimeistelyssä. McCartney oli kirjoittanut laulun jo 1950-luvun lopulla.


title: Love Me Do

text: "Please Please Me" -albumilla olevassa versiossa soittaa rumpuja studiorumpali Andy White. Laulusta tehtiin useita ottoja, ja singlellä on Ringo Starrin soittama versio. Sen voi erottaa siitä, että versiossa ei ole mukana tamburiinia, jota Starr soittaa albumiversiolla.


title: Love Me Do

text: Syynä studiorumpalin käyttöön oli, että tuottaja George Martin ei ollut tyytyväinen Ringo Starrin rumpujensoittoon kappaleessa, kuten ei ollut aiemmin kelpuuttanut Pete Bestin soittoa. Whiten työskentely ei kuitenkaan ollut olennaisesti parempaa, joten Starrin versio päätyi singlelle ja Whiten albumille. Versio, jossa Starr soittaa rumpuja löytyy kuitenkin vain singlen alkupään painoksista; myöhemmissä se korvattiin White-versiolla.


title: Love Me Do

text: Levy-yhtiössä ei oltu täysin tyytyväisiä rumpuihin yhdessäkään versiossa, joten julkaistuissa levyissä rummut miksattiin melko kuulumattomiin. Apulaistuottaja Ron Richards sanoi myöhemmin, että levytys oli stressaava projekti eikä hän uskonut kappaleen menestyvän. Se nousi kuitenkin Britannian listoille sijalle 17.


title: Love Me Do

text: Yhdysvalloissa kappale julkaistiin vasta 1964 ja se nousi siellä listaykköseksi (versio, jossa rummuissa White). Myöhemmin kokoelmalla Anthology 1 julkaistiin versio, jossa rumpuja soitaa Pete Best. Nauhoitus on koesoitosta, jonka Beatles teki EMI:lle ennen Bestin erottamista.


title: Love Me Do

text: Kappaleen singleversio on ollut public domainissa Euroopassa vuoden 2013 alusta alkaen.


title: Please Please Me

text: Please Please Me on brittiläisen The Beatles -yhtyeen esikoisalbumi, jonka monoversio julkaistiin 22. maaliskuuta 1963 ja stereoversio noin kuukautta myöhemmin. Albumi sisältää yhtyeen ensimmäiset singlehitit ”Love Me Do” ja ”Please Please Me” ja cover-kappaleen ”Twist and Shout”. "Please Please Me" nauhoitettiin pääasiassa yhden päivän aikana, 11. helmikuuta 1963. Levy tehtiin nopeasti, koska sen tarkoitus oli käyttää hyödyksi hieman aiemmin ilmestyneen ”Please Please Me” -singlen menestystä.


title: Please Please Me

text: Albumin lauluista huomattava osa on John Lennonin ja Paul McCartneyn itse säveltämiä ja sanoittamia. Se oli aikanaan poikkeuksellista, sillä brittiläisillä rock and roll -yhtyeillä oli tapana levyttää enimmäkseen amerikkalaisia lainakappaleita. Omien laulujen tekijätiedot on tällä albumilla merkitty muotoon McCartney/Lennon, ja vasta myöhemmin kirjoitusasuksi vakiintui Lennon/McCartney. Levyn lainakappaleet ovat rock and roll- ja R&B-tyylisiä.


title: Please Please Me

text: ”Do You Want to Know a Secret” -kappaleessa solistina on George Harrison ja kappaleessa ”Boys” Ringo Starr. Albumin tuottaja George Martin soittaa koskettimia kappaleissa ”Misery” ja ”Baby It’s You”.


title: Please Please Me

text: The Beatles oli kesäkuussa 1962 saanut levytyssopimuksen EMIn Parlophone-levymerkiltä. Ensimmäinen single ”Love Me Do” ilmestyi 5. lokakuuta, ja se saavutti Britannian "Record Retailer" -listan 17:nnen sijan.Immonen 2005, s. 108. 14. lokakuuta Beatles esiintyi ensimmäistä kertaa televisiossa, kun se esitti Granada TV:n "People and Places" -ohjelmassa kappaleet ”Love Me Do” ja ”Some Other Guy”.


title: Please Please Me

text: Toinen single, ”Please Please Me”, ilmestyi 11. tammikuuta 1963, ja se nousi "Record Retailer" -listan toiseksi sekä lukuisten muiden brittiläisten listojen kärkeen. Pian yhtye esiintyi ensimmäisen kerran valtakunnallisessa televisiolähetyksessä, kun se soitti ”Please Please Men” playbackinä ohjelmassa "Thank Your Lucky Stars". Ohjelmaa seurasi miljoonia nuoria katselijoita, ja Beatlesin esitys sai musiikkilehdistössä paljon kehuja. Yhtye käynnisti 2. helmikuuta kiertueen Helen Shapiron kanssa, mutta se keskeytyi esikoisalbumin äänitysten vuoksi.


title: Please Please Me

text: Albumi tehtiin nopeasti, koska tarkoitus oli hyötyä ”Please Please Me” -singlen menestyksestä. Alun perin se ajateltiin äänittää livenä Liverpoolin Cavern Clubilla, mutta lopulta levy-yhtiö EMIn painostuksesta päädyttiin studiolevyn tekemiseen. Levy nauhoitettiin Lontoossa Abbey Roadin studiossa, joka tuolloin tunnettiin nimellä EMI Studios. Brittiläisen popalbumin standardi oli neljätoista kappaletta, joten Beatlesin piti äänittää albumia varten kymmenen kappaletta. Neljä kappaletta oli jo valmiiksi julkaistu singleillä.


title: Please Please Me

text: Tarvittavat kymmenen kappaletta äänitettiin 11. helmikuuta 1963 sessiossa, joka kesti vajaat kymmenen tuntia ja maksoi 400 puntaa. Loput neljä kappaletta oli äänitetty jo edellisvuonna ja julkaistu kahden singlen A- ja B-puolina. ”Love Me Dosta” tosin valittiin albumille hieman singleversiota myöhemmin äänitetty levytys, jossa rumpuja soittaa Andy White. Versio julkaistiin myöhemmin EP-levyllä "The Beatles’ Hits" sekä singlenä Yhdysvalloissa. White soittaa rumpuja myös kappaleessa ”P.S. I Love You”, joka oli ilmestynyt alun perin ”Love Me Don” B-puolella. Tuottaja George Martin soittaa pianoa kappaleessa ”Misery” ja celestaa kappaleessa ”Baby It’s You”. Helmikuun 11:nnen päivän sessiossa äänitettiin myös yhdestoista kappale, ”Hold Me Tight”, jota ei kuitenkaan valittu levylle. Siitä levytettiin seitsemän kuukautta myöhemmin uusi versio, joka julkaistiin yhtyeen seuraavalla albumilla "With the Beatles".kansilehti: s. 17.


title: Please Please Me

text: "Please Please Me" äänitettiin kaksiraitaisella BTR-nauhurilla, jolla voitiin tehdä jälkikäteen pienimuotoisia päällekkäisäänityksiä. Myöhemmin yhtye yleensä tuplasi lauluosuudet, mutta tällä levyllä efektiä käytettiin ainoastaan kappaleessa ”A Taste of Honey”. Kappale soitettiin nauhurista Paul McCartneylle, joka lauloi sen päälle toisen lauluraidan. Albumin nauhoituksissa mikrofoneja oli yksi jokaiselle vahvistimelle, yksi laulajalle, yksi bassorummulle sekä kaksi ”overheadia” rumpusetille.


title: Please Please Me

text: Albumin stereomiksaukset tehtiin 25. helmikuuta. Stereoversiossa on yksi kanava vasemmalla ja yksi oikealla, ja vasemmasta kuuluvat soittimet ja oikeasta laulut. Lisäksi molempiin kanaviin on lisätty hieman kaikuefektiä. ”Please Please Me” -kappaleen stereoversio on kokonaan eri otto kuin monoversiossa, ja kolmannessa säkeistössä lauletaan virheellisiä sanoja.kansilehti: s. 18. Aiemmin levytettyjen ”Love Me Do” ja ”P.S. I Love You” -singlekappaleiden stereoversioita ei ollut säilytetty, joten albumin stereopainoksessa niistä julkaistiin niin sanotut ”fake stereo” -versiot, joissa tavallista monoääntä oli stereovaikutelman lisäämiseksi kaiutettu toiseen kanavaan. Se oli aikanaan yleinen tapa, mutta joutui myöhemmin epäsuosioon, minkä vuoksi vuoden 2009 stereo-CD:llä molemmat kappaleet julkaistiin monona.


title: Please Please Me

text: "Please Please Me" -albumin äänittäminen kesti kaksitoista tuntia ja koko albumin tekeminen editointi ja miksaus mukaan lukien 25 tuntia. Vuosia myöhemmin, kun Beatlesin levytykset muuttuivat kunnianhimoisemmiksi, samassa ajassa saatiin hädin tuskin yksi kappale valmiiksi. 11. helmikuuta 2013, kun albumin tuotteliaimmasta äänityspäivästä oli kulunut 50 vuotta, joukko brittiläisiä tähtimuusikoita yritti tehdä Abbey Roadin studiolla omat versionsa levyn kappaleista kahdessatoissa tunnissa. Sessiosta tehtiin radio-ohjelma, joka julkaistiin BBC Radio 2 -kanavalla.


title: Please Please Me

text: Albumilla on kahdeksan John Lennonin ja Paul McCartneyn kirjoittamaa laulua sekä kuusi lainakappaletta, jotka ovat rhythm and blues- ja rock and roll -tyylisiä ja kuuluivat yhtyeen keikkaohjelmistoon. Musiikillisesti Beatles otti vaikutteita Etelävaltioista peräisin olevasta afroamerikkalaisesta rhythm and bluesista ja countrysta ja yhdisti ne Yhdysvaltain koillisosien tyttöyhtyeille tyypillisiin lauluharmonioihin. Tämä loi soundin, jollaista "Paste"-lehden mukaan ”popmaailma ei ollut koskaan kuullut”. Poikkeuksellista oli myös itse kirjoitetun materiaalin määrä, sillä tuolloin brittiläiset rock and roll -yhtyeet levyttivät yleensä vain amerikkalaisia lauluja ja pyrkivät jäljittelemään niiden alkuperäistä soundia. Yhdysvaltalaisetkin tähdet Chuck Berry, Buddy Holly ja Roy Orbison turvautuivat toisinaan ulkopuolisiin laulunkirjoittajiin. "The Beatles – Suuri historia" -kirjan kirjoittaja Tenho Immonen on tämän vuoksi pitänyt albumia ”pienoisena vallankumouksena”. AllMusic-sivusto määrittelee albumin genreiksi merseybeatin, rock and rollin, poprockin ja AM-popin.


title: Please Please Me

text: Vuonna 1963 popyhtyeet julkaisivat enimmäkseen singlejä ja EP-levyjä. LP-levyt olivat niitä kalliimpia ja harvinaisempia, ja ne oli useimmiten koottu muutamasta hitistä ja lukuisista täytekappaleista. Myös "Please Please Me" edusti tätä trendiä, ja albumin kanteen oli jopa kirjoitettu teksti ”With Love Me Do and 12 other songs” ()


title: Please Please Me

text: Yhtyeen omista kappaleista John Lennonin kokonaan tai lähes kokonaan kirjoittamia ovat ”Ask Me Why”, ”Please Please Me”, ”Do You Want to Know a Secret” ja ”There’s a Place”. Myös ”Misery” on pääosin Lennonin tekemä, vaikka Paul McCartney on avustanut sen tekemisessä. ”I Saw Her Standing There” puolestaan on McCartneyn tekemä kappale, jonka kirjoittamisessa Lennonin rooli oli vähäinen. McCartney kirjoitti lisäksi suurimman osan kappaleesta ”Love Me Do” sekä kokonaan laulun ”P.S. I Love You”. Beatlesin käytäntö oli, että kappaleen kirjoittaja myös lauloi sen. ”There’s a Place” on poikkeus, sillä siinä Lennon laulaa soolona vain muutaman rivin ja loput yksiäänisesti McCartneyn kanssa. John Lennonin kirjoittamassa ”Do You Want to Know a Secret” -kappaleessa solistina on George Harrison ja cover-kappaleessa ”Boys” rumpali Ringo Starr. Tämä juontui perinteisestä reilun pelin hengestä, jossa kukin sai solistisen hetkensä.


title: Please Please Me

text: Jo albumin kahdesta ensimmäisestä kappaleesta, ”I Saw Her Standing There” ja ”Misery”, tulee esiin Paul McCartneyn ja John Lennonin sanoitusten perustavanlaatuinen ero. Edellinen on enimmäkseen McCartneyn kirjoittama ja sävyltään hyvin optimistinen, kun taas jälkimmäisessä Lennon käsittelee hylätyksi tulemisen ja yksinäisyyden tuntoja, joihin hän palasi usein myöhemmässäkin tuotannossaan.


title: Please Please Me

text: "Please Please Me" on Beatlesin ainoa albumi, jossa kappaleiden tekijöiden nimet ilmoitettiin järjestyksessä McCartney/Lennon, kun myöhemmin muodoksi vakiintui Lennon/McCartney. Albumin kokonaispituus on 31 minuuttia ja 48 sekuntia.


title: Please Please Me

text: Albumin avaa vuonna 1961 kirjoitettu ”I Saw Her Standing There”, joka on ensimmäisiä Lennon/McCartney-sävellyksiä. Kappale kertoo tarinan pojasta, joka näkee tanssilattialla ulkonäöltään ”vertaansa vailla” olevan tytön. Lennon osallistui kappaleen tekemiseen viimeistelemällä melodian ja muuttamalla sanoituksen kahta ensimmäistä riviä. ”Miseryn” kirjoittamisen Lennon ja McCartney aloittivat erään keikan jälkeen takahuoneessa tammikuussa 1963. Kappale tehtiin alun perin Helen Shapiron levytettäväksi, mutta se päätyi lopulta Kenny Lynchille, josta tuli ensimmäinen ulkopuolinen Lennon/McCartney-kappaleen levyttänyt artisti. ”Anna (Go to Him)” on Arthur Alexanderin kirjoittama kappale, joka ilmestyi hänen singlenään syyskuussa 1962, mutta siitä ei tullut hittiä. ”Chainsin” kirjoittajat ovat Carole King ja Gerry Goffin. Se oli pieni hitti vuodenvaihteessa 1962–1963 The Cookiesin esittämänä.


title: Please Please Me

text: Rumpali Ringo Starrin laulama ”Boys” on alkujaan tyttöyhtye The Shirellesin levytys, jonka ovat kirjoittaneet Luther Dixon ja Wes Farrell. Kappaletta oli laulanut keikoilla myös aikaisempi rumpali Pete Best.Immonen 2005, s. 120. ”Ask Me Why” on Lennonin kirjoittama kevyt rakkauslaulu, jota yhtye oli esittänyt jo pitkään Liverpoolin Cavern Clubilla. Lennonin työstämä nimikappale ”Please Please Me” sai innoituksensa jostain Roy Orbisonin balladista sekä Bing Crosbyn vuonna 1932 levyttämästä kappaleesta ”Please”.Immonen 2005, s. 114.


title: Please Please Me

text: B-puolen aloittaa tekstiltään pintapuolinen ja sävellykseltään yksinkertainen ”Love Me Do”, joka kulkee enimmäkseen kahden soinnun varassa. Sitä seuraa ”P.S. I Love You”, jonka McCartney kirjoitti Hampurissa vuonna 1961. Sanoitukseltaan se on hänelle tyypillinen: sentimentaalinen ja optimistinen. Se on rakkauslaulu, joka McCartneyn mukaan ei kerro kenestäkään tietystä henkilöstä, vaikka hänen onkin väitetty kirjoittaneen sen silloiselle tyttöystävälleen. Albumin toinen The Shireless -cover on ”Baby It’s You”, joka oli ollut top 10 -hitti alkuvuodesta 1962. John Lennonin kirjoittamassa ja George Harrisonin laulamassa kappaleessa ”Do Yo Want to Know a Secret” kertoja huomaa rakastuneensa. Hän haluaa kuiskata tämän salaisuuden rakkaalleen ja pyytää, ettei tämä kerro asiasta kenellekään. Aihe oli peräisin elokuvan "Lumikki ja seitsemän kääpiötä" laulusta ”I’m Wishing”, jossa Lumikki laulaa kaivon ääressä kyyhkysille: ”Wanna know a secret? Promise not to tell?” () Kappaleesta tuli Billy J. Kramerin esittämänä suuri hitti, kun se kesäkuussa 1963 nousi Britannian listaykköseksi.


title: Please Please Me

text: ”A Taste of Honey” on Ric Marlow’n ja Bobby Scottin samannimiseen näytelmään kirjoittama kappale vuodelta 1960. Alun perin sen oli levyttänyt Bobby Scott and Combo elokuvan soundtrackille. ”There’s a Place” esittelee yhden Lennonin sanoituksille tyypillisen teeman: lohdutuksen etsimisen omista ajatuksista, unelmista ja muistoista.Immonen 2005, s. 128. Albumin päättää lainakappale ”Twist and Shout”, joka oli ollut edellisvuonna Yhdysvalloissa top 20 -hitti The Isley Brothersin levytyksenä. Beatlesin versio on tunnettu John Lennonin karjuvasta laulutyylistä, sillä kappale äänitettiin session viimeisenä, kun hän oli jo melkein menettänyt äänensä. Se oli jätetty viimeiseksi, koska George Martin pelkäsi, ettei Lennon pystyisi sen jälkeen enää laulamaan muita kappaleita.


title: Please Please Me

text: Kaikkia esikoisalbumin kappaleita kuultiin myös Beatlesin konserteissa. Pisimpään soittolistalla pysyi ”Twist and Shout”, jota soitettiin vuosina 1962–1965. Se oli pitkään konserttien päätösnumero, kunnes se vuonna 1964 vaihdettiin ensimmäiseksi. Kappaleita ”Please Please Me”, ”Boys” ja ”I Saw Her Standing There” esitettiin vuoteen 1964 asti.


title: Please Please Me

text: Beatlesin tuottaja George Martin halusi alun perin levyn nimeksi "Off the Beatle Track". Paul McCartney piirsi joitakin ideoita kantta varten, kunnes suunnitelmasta luovuttiin. Martin suunnitteli itse, että kannessa olisi kuva yhtyeestä Lontoon eläintarhan hyönteistalon edessä. Eläintarha piti kuitenkin ajatusta mauttomana eikä antanut kuvauslupaa.


title: Please Please Me

text: Levyn lopullisessa kansikuvassa yhtyeen jäsenet katsovat alas parvekkeelta, ja se on kuvattu yläviistoon EMIn toimitalossa Lontoon Manchester Squarella. Kuuluisaksi tulleen kuvan otti helmikuussa 1963 Angus McBean, jonka nimi on merkitty kannen oikeaan alareunaan. Takakannessa on yhtyeen tiedottajan, Tony Barrow’n, kirjoittama esittely. Vuonna 1969 samassa paikassa otettiin uusi, etukannen kaltainen kuva, jota oli tarkoitus käyttää "Get Back" -albumin kansikuvana. Lopulta se päätyi vuonna 1973 ilmestyneen "The Beatles 1967–1970" -kokoelman kanteen.Immonen 2005, s. 119.


title: Please Please Me

text: "Please Please Men" kanteen suunniteltiin myös kuvaa, jossa Beatlesin jäsenet seisovat EMIn toimitalon kierreportaissa tai jossa he hyppäävät alas rappusilta Abbey Road -studioiden ulkopuolella.


title: Please Please Me

text: "Please Please Me" muutti modernin musiikin kasvot ja teki Beatlesistä ilmiön. Albumin monoversio ilmestyi Britanniassa 22. maaliskuuta ja stereoversio 26. huhtikuuta 1963. "Please Please Me" nousi Britannian albumilistalle 6. huhtikuuta ja pääsi ykköspaikalle 11. toukokuuta. Se säilyi ensimmäisellä sijalla ennätyksellisesti 30 viikkoa, kunnes yhtyeen seuraava studioalbumi "With The Beatles" syrjäytti sen. Ensimmäisen puolen vuoden aikana levyä myytiin 250 000 kappaletta, ja se pysyi listalla kaikkiaan 70 viikkoa. Sen menestys oli yllätys, sillä Britannian albumilistaa hallitsivat tuolloin ”aikuisempaa” makua edustaneet soundtrackit ja viihdelaulajat. Länsi-Saksassa albumi nousi neljänneksi. Ranskassa albumi julkaistiin nimellä "N°1", ja se ylsi listan viidenneksi.


title: Please Please Me

text: Samoihin aikoihin kun "Please Please Me" ilmestyi, Beatlesin levymerkki Parlophone oli muuttamassa vinyylietikettinsä mallia. Ensimmäisessä ja toisessa painoksessa on kultainen teksti mustalla taustalla. Niistä erityisesti stereoversiot ovat nykyisin harvinaisia ja arvokkaita, sillä vuonna 1963 monoääni oli huomattavasti suositumpi äänentoistomuoto ja stereota käyttivät vain harvat ”hifistelijät”. Ilmestymisvuonna albumi julkaistiin myös kelanauhana, tosin ainoastaan monoversiona. Vinyylilevyn toista painosta valmistettiin tiettävästi vain tuhat mono- ja stereoversiota, minkä vuoksi ne ovat yhtä arvokkaita kuin ensipainoksetkin. Kolmannessa painoksessa etiketti muuttui vuoteen 1969 asti käytössä olleeseen malliin, jossa on keltainen teksti mustalla pohjalla.


title: Please Please Me

text: Ensimmäinen C-kasettiversio ilmestyi stereona vuonna 1970, ja stereoääninen 8-raita ennen vuotta 1973. Vuonna 1987 ilmestyi uusi C-kasettipainos, nyt pelkästään monona. 26. helmikuuta 1987 julkaistiin ensimmäinen CD-versio, ja se nousi vuonna 1987 Britannian albumilistan 32. sijalle 32 ja pysyi listalla kaikkiaan neljä viikkoa. Vuonna 2009 ilmestynyt uusi CD-painos ylsi kahden viikon aikana 38. sijalle. Siitä myönnettiin vuonna 2013 kultalevy.


title: Please Please Me

text: Yhdysvalloissa albumia ei julkaistu virallisesti ennen vuotta 1987. Vuoden 1964 alussa siellä ilmestyi kuitenkin Vee-Jay Recordsin julkaisema "Introducing... The Beatles", joka sisälsi paljon samoja kappaleita. Vuonna 1965 Capitol Records julkaisi niin ikään lukuisia "Please Please Me" -albumin kappaleita sisältäneen levyn "The Early Beatles". Vuonna 1987 julkaistu CD-versio saavutti Yhdysvalloissa platinalevyyn oikeuttavan määrän tammikuussa 1997.


title: Please Please Me

text: Brittiläinen musiikkilehti "New Musical Express" käsitteli albumia 8. maaliskuuta 1963 ilmestyneessä numerossaan. Sen mukaan "Please Please Me" jatkaa läheisesti ”Love Me Do” -hitin linjoilla. Lehti myös povasi yhtyeelle valoisaa tulevaisuutta, eikä menestyksen uskottu nousevan yhtyeen päähän.


title: Please Please Me

text: AllMusicin arvostelussa albumista kirjoittaa Stephen Thomas Erlewine, joka toteaa "Please Please Men" kuulostavan tuoreelta vielä vuosikymmeniä myöhemminkin. Muutamat yhtyeen omat kappaleet, kuten ”P.S. I Love You” ja ”Do You Want to Know a Secret”, eivät tosin ole täysin kestäneet ajan hammasta, mutta niissäkin on hellyttävää viattomuutta ja intoa. Erlwine nostaa myös esiin sen, kuinka tehokkaasti Beatles kokoaa albumilla yhteen eri vaikutteet: rakkaus tyttöbändeihin, lauluharmoniat, rhythm and blues ja suoraviivainen rock and roll. ”I Saw Her Standing There” -kappaletta Erlewine pitää yhtenä Beatlesin parhaista rockkappaleista, jossa on lisäksi yllättävät harmoniat ja melodiakulku. "Please Please Men" arvosana on täydet viisi tähteä.


title: Please Please Me

text: "Consequence of Sound" -verkkolehden Alex Young toteaa "Please Please Men" olevan mestariteos ja ennen kaikkea tanssilevy, jossa yhdistyvät Chuck Berry -riffit, tyttöbändien lauluharmoniat, Burt Bacharach -tyyliset popsovitukset ja jysähtelevä rhythm and blues. Young kehuu Paul McCartneyn bassonsoittoa, mutta toteaa toisaalta albumilta löytyvän myös huomattavan paljon riitasointuja. Albumi ole täydellinen, ja esimerkiksi kappale ”A Taste of Honey” on surkea, minkä lisäksi huuliharppulisäykset kappaleissa ”Chains”, ”Love Me Do” ja ”Please Please Me” kuulostavat ”paskalta”. Youngin mukaan levy virkistää sekä jalkoja että mieltä, pienistä puutteistaan huolimatta, ja hän antaa sille arvosanaksi A–.


title: Please Please Me

text: Yhdysvaltalainen "Rolling Stone" -musiikkilehti sijoittaa "Please Please Men" 39:nneksi vuonna julkaisemalla 2003 listallaan 500 kautta aikojen parasta albumia. Levyn todetaan olevan rockin historian parhaita esikoisalbumeja jo pelkän monipuolisuutensa vuoksi. Beatles kehitti uuden, virkistävän rock-yhtyeen soundin, joka perustui energiaan ja lauluharmonioihin.


title: Please Please Me

text: Yhdysvaltalaisen "Paste"-verkkolehden Mark Kemp toteaa, että on vaikea pukea sanoiksi sitä, miten uudelta ja eksoottiselta albumin kappaleet ovat kuulostaneet vuonna 1963, kun työväenluokkaiset Liverpoolin pojat ovat esittäneet afroamerikkalaisia country- ja R&B-pohjaisia lauluja. Kempin mielestä yhtyeen omat kappaleet ”I Saw Her Standing There” ja ”Love Me Do” kuulostavat yhtä hyviltä kuin amerikkalaisten rockabilly- ja blues-muusikoiden esitykset, joita Lennonin ja McCartneyn sävellykset jäljittelivät.1963


Please Please Me


title: Please Please Me

text: MuusikotMuut


title: Strawberry Fields Forever

text: Strawberry Fields Forever on The Beatlesin vuonna 1966 tekemä ja vuonna 1967 julkaistu single. John Lennon teki kappaleen "Miten voitin sodan" -elokuvan kuvausten aikaan. "Strawberry Fields Forever" on saanut nimensä Pelastusarmeijan lastenkodin Strawberry Fieldin mukaan. Lastenkoti sijaitsi Liverpoolissa lähellä Lennonin kotia ja hänellä oli lapsuudessaan tapana käydä leikkimässä sen puutarhassa.


title: Strawberry Fields Forever

text: Kappale julkaistiin ensimmäisen kerran singlenä 13. helmikuuta 1967 ja myöhemmin samana vuonna albumilla "Magical Mystery Tour". Samalla singlellä julkaistiin kappale "Penny Lane". Molempia kappaleita markkinoitiin singlen A-puolena. Single jäi Englannissa yllättäen kakkossijalle (ensimmäistä sijaa piti hallussaan Engelbert Humperdinckin "Release Me"). Yhdysvalloissa single kuitenkin nousi ykköseksi. Studiotyöskentelyä "Strawberry Fields Forever" vaati 55 tuntia eli enemmän kuin yhtyeen koko ensimmäinen albumi. Kappale on koottu kahdesta eri nauhoituksesta, jotka John Lennon pyysi George Martinia liittämään yhteen.


title: Strawberry Fields Forever

text: Kappale alkaa Paul McCartneyn säveltämällä introlla, joka on yksi varhaisimpia esimerkkejä mellotronin käytöstä rock-musiikissa.


title: Strawberry Fields Forever

text: Kappaleen on levyttänyt suomeksi Finn Trio.


title: Strawberry Fields Forever

text: "Rolling Stone" -lehden vuoden 2004 "500 Greatest Songs of All Time" -listalla "Strawberry Fields Forever" on sijalla 76. Verkkosivusto Acclaimed Music, joka tilastoi musiikkikriitikoiden arvioita kaikkien aikojen kappaleista, sijoittaa kappaleen sijalle 12. Strawberry Fields Forever on parhaiten sijoittunut The Beatlesin kappale tällä listalla.


title: Mohammed Dib

text: Mohammed Dib (21. heinäkuuta 1920 - 2. toukokuuta 2003) oli algerialainen ja ranskaksi kirjoittanut runoilija, romaanikirjailija, näytelmäkirjoittaja, sadunkertoja ja kääntäjä.


title: Mohammed Dib

text: Isästään orvoksi jääneen Mohammed Dibin opasti ranskalaiseen kulttuuriin opettaja Roger Bellissant. Dib toimi itsekin kyläkoulun opettajana vuosina 1938–1940. Toisen maailmansodan aikana hän opiskeli kirjallisuutta Algerin yliopistossa. Hän oli elämänsä aika myös kirjanpitäjä, kääntäjä ja toimittaja. Toimittajana hän toimi "Alger républicain" ja Algerian kommunistien omistamassa "Liberté" lehdissä.


title: Mohammed Dib

text: Kommunistisen puolueen jäseneksi Dip liittyi 1951. Vuonna 1959. Algerian vapaussodan riehuessa, Ranskan siirtomaaviranomaiset ajoivat hänen maanpakoon hänen poliittisen aktiivisuutensa tähden. Kuitenkin ranskalaiset kirjailijat André Malraux, Albert Camus, Jean Cayrol ja Louis Guilloux saivat väliintulollaan hänelle mahdollisuuden asettua asumaan Ranskaan.


title: Mohammed Dib

text: Ensimmäisen romaaninsa "La grande maison" Dib julkaisi vuonna 1952. Se oli ensimmäinen osa triptyykistä, jonka oli omistettu kirjoittajan syntymäkaupungille Tlemcenille, kaupungille, jossa vaikutti myös suuri arabiankielinen filosofi Ibn Khaldun elämänsä eri vaiheissa. Kirja kertoo tämän kaupungin maailmasta Algerian maaseudulla 1940-luvun loppupuolella. Romaani sai myös Fénèon kirjallisuuspalkinnon. Trilogian muut osat valmistuivat vuosina 1954 ja 1957.


title: Mohammed Dib

text: Vuosina 1976–1977 Mohammed Dib opetti Kalifornian yliopistossa Los Angelesissa (UCLA) ja tämä kokemus sai kirjallisen muodon vuonna 2003, kun ilmestyi romaani "L. A. Trip". Vuosina 1983–1986 Dib opetti Sorbonnen yliopistossa Pariisissa.


title: Mohammed Dib

text: Dib sai vuonna 1944 Ranskan akatemian Suuren ranskankielisen palkinnon, joka myönnettiin ensimmäistä kertaa pohjoisafrikkalaiselle kirjailijalle. Vuonna 1998 hän sai Mallarmé-palkinnon lapsille tehdyistä runoistaan.


title: Mohammed Dib

text: Dib vieraili usein Suomessa ja vuoden 1986 jälkeen hän julkaisi Suomea käsittelevän triptyykin: "Neiges de marbre" (1989), "Le Sommeil d'Eve" (1990), "L'Infante maure" (1994) . Yhteistyössä Natalia Baschmakoffin kanssa hän on käntänyt suomalaisten kirjailijoiden tekstejä ranskaksi ja ne ovat ilmestynee Revue Europe -lehdessä.


title: Mohammed Dib

text: Suomeksi käännettyinä Mohammed Dibiltä on ilmestynyt:


title: Mohammad Khatami

text:
Hojjat ol-Eslam Seyyed Mohammad Khatami (; s. 29. syyskuuta 1943, Ardakan)
on Iranin entinen presidentti. Hän oli presidenttinä vuosina 1997–2005. Hänen seuraajakseen tuli Mahmud Ahmadinejad. Khatamia on tyypillisesti luonnehdittu uudistusmieliseksi, mutta hänen politiikkansa kaatui hänen presidenttikaudellaan lähes aina vanhoillisten uskonnollisten vastustukseen.


title: Mohammad Khatami

text:
Helmikuussa 2009 Khatami ilmoitti asettuvansa ehdolle seuraavan kesäkuun 2009 presidentinvaaleihin Ahmadinejadia vastaan.
Hän kuitenkin vetäytyi myöhemmin ehdokkuudesta ja asettui tukemaan Mir-Hossein Mousavia.


title: Aitajuoksu

text: Aitajuoksu on yleisurheilun juoksulaji, jossa kunkin kilpailijan radalla on juosten ylitettävät, 118–120 cm leveät, 10 kilogramman painoiset, ylärimaltaan 70 mm leveät ja jalustaltaan 70 cm pitkät aidat. Miehet kilpailevat nykyisin pääasiassa 110 metrin, naiset 100 metrin ja molemmat sukupuolet 400 metrin matkalla.


title: Aitajuoksu

text: Aitojen kaatamisesta ei rangaista, mutta yleensä aitoihin törmäily, kompurointi ja niiden kaataminen vaikuttaa hidastavasti juoksijan etenemisnopeuteen. Aitaa ei kuitenkaan saa työntää kädellä kumoon, eikä toisten juoksijoiden aitoihin saa oman radan ulkopuolella koskettaa.


title: Aitajuoksu

text: Aitajuoksussa erityisen tärkeitä ominaisuuksia ovat nopeus, kimmoisuus, ketteryys, aitomistekniikka ja rytmitaju. Hyvä aitajuoksija ennemminkin ”juoksee” kuin loikkii aitojen yli.


title: Aitajuoksu

text: 60 metrin aitoja juoksevat sekä miehet että naiset hallikisoissa.


title: Aitajuoksu

text: Vuoden 1968 olympialaisiin asti naiset kilpailivat pika-aidoissa 80 metrin matkalla, mutta vuoden 1972 kisoista lähtien vain 100 metrin matkalla.


title: Aitajuoksu

text: Naisten 100 metrin aitajuoksussa on 10 kappaletta 83,8 cm:n korkuisia aitoja. Lähtöviivalta ensimmäiselle aidalle on matkaa 13 metriä. Kahden aidan välinen matka on 8,50 metriä, jossa juoksija ottaa kolme askelta. Viimeisen aidan ja maaliviivan välinen matka on 10,50 metriä.


title: Aitajuoksu

text:
Miesten 110 metrin aitajuoksussa on 10 kappaletta 106,7 cm:n korkuisia aitoja. Lähtöviivalta ensimmäiselle aidalle on matkaa 13,72 metriä. Kahden aidan välinen matka on 9,14 metriä, jossa juoksija ottaa kolme askelta. Viimeiseltä aidalta maaliviivalle on matkaa 14,02 metriä.
Miehillä 400 metrin aitajuoksussa on 10 kappaletta 91,4 cm korkeita aitoja. Lähtöviivalta ensimmäiselle aidalle on matkaa 45 metriä. Kahden aidan väli on 35 metriä, jossa juoksija ottaa yleensä 13–15 askelta. Viimeiseltä aidalta maaliin on matkaa 40 metriä.


title: Aitajuoksu

text: Naisilla 400 metrin aitajuoksussa on 10 kappaletta 76,2 cm korkeita aitoja. Lähtöviivalta ensimmäiselle aidalle on matkaa 45 metriä. Kahden aidan väli on 35 metriä. Viimeiseltä aidalta maaliin on matkaa 40 metriä.


title: 110 metrin aitajuoksu

text: 110 metrin aitajuoksu on miesten juoksema pika-aitajuoksulaji. Siinä juostaan kymmenen 1,067 metriä (eli 3,5 jalkaa) korkean aidan yli 110 metriä pitkällä suoralla radalla. Ensimmäinen aita on 13,72 metriä lähtölinjasta, seuraavien yhdeksän aidan etäisyys toisistaan on 9,14 metriä (eli 10 jaardia). Viimeiseltä aidalta maaliin on matkaa 14,02 metriä.


title: 110 metrin aitajuoksu

text: 110 metrin aidat on ollut mukana kaikissa olympialaisissa. Matkan maailmanennätys on Aries Merrittin Brysselissä 7. syyskuuta 2012 juoksema 12,80. Tätä edellinen ME oli Dayron Roblesin juoksema 12,87.


title: 110 metrin aitajuoksu

text: 110 metrin aitajuoksu on yksi nykyaikaisten olympialaisten yleisurheilun alkuperäisiä kisatapahtumia. Se on ollut olympialaisten lajivalikoimassa vuodesta 1896. yleisurheilun maailmanmestaruuskilpailuissa se on ollut vuodesta 1983. Menestynein maa miesten pika-aitojen arvokisoissa on ollut Yhdysvallat.


title: Steve Cram

text: Steve Cram (s. 14. lokakuuta 1960) on entinen brittiläinen keskimatkojen juoksija.


title: Steve Cram

text: Hän osallistui 1500 metrille vuoden 1980 Moskovan olympialaisissa, kuuluisien brittiläisten juoksijoiden voittaessa mitalit. Cram on Euroopan- ja Kansainyhteisön-mestari 1 500 metrillä vuonna 1982 ja vuonna 1986 sekä maailmanmestari Helsingissä vuonna 1983. Hän teki maailmanennätyksiä maililla vuosien 1985 ja 1993 välillä kilpaillen useimmiten ennätyksistä Said Aouitan kanssa. Olympiakisojen kultamitalia hän ei voittanut, kuitenkin hän saavutti hopeamitalin 1500 metrillä hävitessään Sebastian Coelle vuoden 1984 Los Angelesin olympiakisoissa.


title: Steve Cram

text: Cram työskentelee nykyisin urheilukommentaattorina BBC:llä. Hänet on valittu BBC:n Vuoden urheilijaksi vuonna 1983.


title: Musiikkipeli

text: Musiikkipeli on videopelilajityyppi, jossa pelaaminen on vuorovaikutusta musiikkikappaleen kanssa. Musiikkipelit voi jaotella tanssipeleihin, soittopeleihin ja laulupeleihin. Rytmipelit vaativat ajoitettuja näppäinpainalluksia, mutta vapaamuotoisemmissa peleissä musiikkia voi myös tuottaa itse. Tunnetuin musiikkipelejä julkaiseva peliyhtiö on japanilainen Konami, mutta pelejä julkaisevat myös useat muut valmistajat.


title: Musiikkipeli

text:
Tanssipelit ovat Euroopan markkinoilla näkyvämpi rytmipelien alalaji. Tanssipeleissä tarkoituksena on heittäytyä musiikkiin mukaan ja seurata sitä mahdollisimman tarkasti ruudulla näkyvien nuottimaisten ohjeiden mukaan. Peleihin liittyy myös vahva fyysinen suoritus: useimmissa tanssipeleissä vaikeimmat kappaleet käyvät raskaasta liikunnasta. Tätä ominaisuutta pitävät useimmat tanssipelaajat ratkaisevana tekijänä sen viehättävyydessä. Tanssipelit ovat myös ystävällisiä freestyle-esityksille, joissa normaalin pelaamisen tyyliä muokataan tai rikotaan oikeaksi tanssimiseksi asti.Nykyään Japanissa – rytmipelien kehdossa – menestyvämpi laji on soittopelien alalaji. Soittopeleissä musiikki soitetaan itse. Peliä pelataan lukemalla ruudulta tulevia nuotteja ja soittamalla ne mahdollisimman tarkasti omasta ohjaimesta.Kotitietokoneiden laskentatehon kasvaessa käyttäjän lauluäänenkorkeuden tunnistus reaaliajassa tuli mahdolliseksi 1990-luvun lopulla. Tämä mahdollisti laulupelit, joissa käyttäjän laulua arvostellaan vertaamalla laulun melodialinjaa mikrofonista signaalinkäsittelyllä laskettuun nuottiin. Ilmeisesti ensimmäisen julkaisi Suomessa Elmorex Ltd vuonna 2000 nimellä "SoittoPeli". Peli oli yhtenä alapelinä tuotteessa "SoittoPeli".
Myöhemmin "SoittoPelistä" erotettu laulupeli julkaistiin nimellä "Staraoke", ja siitä tehtiin samanniminen televisioformaatti. Tunnetuin äänenkorkeuden tunnistava laulupeli on Sonyn vuoden 2004 peliksi valittu "SingStar" PlayStation 2:lle. Pelialatyypistä on sittemmin muodostunut oma pelialatyyppi.


title: Barathrum

text: Barathrum on Janne "Demonos" Sovan Kuopiossa vuonna 1990 perustama black metal -yhtye. Yhtye on eräs suomalaisen black metalin ensimmäisistä ja tunnetuimmista yhtyeistä.


title: Barathrum

text: Latinan kielen sana "barathrum" tarkoittaa kuilua. Yhtyeen levynnimien alkukirjaimista muodostuvat sanat "Heil Sova".


title: Estadio Vicente Calderón

text: Estadio Vicente Calderón oli jalkapalloseura Atlético Madridin kotistadion. Stadion sijaitsee Espanjan pääkaupungin Madridin keskustassa Manzanaresjoen rannalla. Stadion avattiin 2. lokakuuta 1966, ja ensimmäinen ottelu oli samana päivänä pelattu Atlético Madrid vastaan Valencia, joka päättyi tasan 1–1. Stadionin alkuperäinen nimi oli Estadio Manzanares, mutta se muutettiin myöhemmin nykyisekseen seuran kuuluisan puheenjohtajan Vicente Calderónin kunniaksi.


title: Estadio Vicente Calderón

text: Estadio Vicente Calderónin kapasiteetti oli 54 851 istumapaikkaa. Vuonna 1982 stadion toimi jalkapallon maailmanmestaruuskilpailuiden puolivälieräottelupaikkana. Stadion purkutyöt alkavat vuonna 2017 ja jatkuvat vuoteen 2018 saakka Atléticon muuttaessa uudelle Wanda Metropolitanon stadionille.


title: Estadio Vicente Calderón

text: Estadio Vicente Calderónilla pelattiin vuoden 1982 jalkapallon maailmanmestaruuskilpailuiden puolivälierälohko D:n ottelut.


title: In the Groove

text: In the Groove (lyhennettynä ITG) on nelipaneelista tanssiohjainta käyttävien tanssipelien sarja. Pelin on kehittänyt Roxor Games.


title: In the Groove

text: Nimellä "In the Groove" voidaan viitata neljään asiaan: "In the Groove" -kolikkopeliin, sen PlayStation 2 -versioon, PC-versioon ja itse pelisarjaan kokonaisuutena. In the Groove 2 on sarjan jatko-osa.


title: In the Groove

text: Tämä artikkeli kertoo pelisarjasta ja keskittyy erityisesti kolikkopeliversioihin (arcade). Tässä artikkelissa "In the Groove 1" viittaa arcade-peliin "In the Groove". Termi "In the Groove (PS2)" viittaa PlayStation 2 -peliin nimeltä "In the Groove."


title: In the Groove

text: 14. tammikuuta 2006 "In the Groove North American Tournament Finals" -kilpailussa Las Vegasissa Nevadassa Roxor Games ilmoitti "In the Groove 3" -kolikkopelin sekä Playstation 2 -julkaisun "In the Groove 2" -pelistä ilmestyvän vuoden 2006 aikana.


title: In the Groove

text: "In the Groove" on hyvin fyysinen peli, joka vaatii pelaajalta koordinaatiokykyä, tarkkuutta ja kestävyyttä. Kuten Konamin kolikkopelissä Dance Dance Revolution (DDR), pelaaja seisoo suurella metallisella tanssiohjaimella, joka on noin metrin pituinen ja kahden metrin levyinen. Ohjain on jaettu 9 osaan. Osista 4 on käytössä ja merkitty nuolisymboleilla vasen, alas, ylös ja oikea. Pelaaja astuu jaloillaan nuolille oikeissa sarjoissa musiikin rytmissä. Musiikki soitetaan koneen kaiuttimista.


title: In the Groove

text: Kun koneeseen on syötetty tarpeeksi rahaa, valitsee pelaaja haluamansa pelitavan ja pelaajien lukumäärän. Tämän jälkeen pelaaja valitsee haluamansa kappaleen koneen kappalelistasta. Samalla pelaaja valitsee kappaleen vaikeustason: Novice, Easy, Medium, Hard, tai Expert (lueteltu helpoimmasta vaikeimpaan).


title: In the Groove

text: Kun kappale, vaikeustaso ja muut asetukset on valittu, alkaa pelivaihe. Neljä paikallaan olevaa nuolta (engl. "receptors") näkyy näytön yläosassa: vasen, alas, ylös, oikea. Kappaleen edetessä nuolia ilmestyy ruudun alaosasta liikkuen kohti paikallaan olevia nuolia. Kun liikkuva nuoli peittää paikallaan olevan nuolen täysin, pelaaja astuu vastaavalle nuolelle ohjaimella. Painallus on rytmissä soivan kappaleen kanssa. Pelaaja saa pisteitä painamalla oikeita nappeja oikeaan aikaan.


title: In the Groove

text: Jokaisen kerran pelaajan astuessa nuolelle peli antaa askeleesta arvosanan sen mukaan, miten lähellä se oli oikeaa painalluskohtaa. Parhaasta heikoimpaan arvosanat ovat Fantastic, Excellent, Great, Decent ja Way Off. Jos pelaaja ei osu nuoleen lainkaan, näkyy ruudulla "Miss". Ruudulla näkyy myös pelaajan "combo", joka ilmaisee yhteen putkeen saatuja Fantastic-, Excellent- tai Great-arvosanoja. Sama ilmestyy jos missaat nuolia peräkkäin


title: In the Groove

text: "In the Groove"ssa on kaksi tavoitetta: päästä kappale läpi ja saada siitä mahdollisimman hyvät pisteet.


title: In the Groove

text: Näytöllä näkyvä "life bar" mittaa pelaajan kykyä osua askeliin. Pelin alussa palkki on puolessa välissä. Kone antaa jokaisesta pelaajan askeleesta arvosanan sen mukaan, miten lähellä oikeaa painallusaikaa askel oli. Jos kone antaa askeleen arvosanaksi Fantastic, Excellent tai Great, palkki nousee. Palkki pysyy paikallaan arvosanalla Decent ja laskee, jos pelaaja saa Way Off- tai Miss-arvosanan. Miina-askeleeseen osuminen (jalan pitäminen nuolella samaan aikaan kun miina-askel osuu kohdalle) laskee palkkia roimasti. Pelaaja "epäonnistuu" (fail) jos palkki tyhjenee kokonaan kappaleen aikana. Pelaaja voi jatkaa kappaleen loppuun asti, mutta ei voi enää saada pisteitä. Kappaleen loputtua peli päättyy mikäli pelaaja on epäonnistunut.


title: In the Groove

text: Ylälaidassa näkyy pelaajan pisteprosentti. Pelin alussa se näyttää "00.00%" ja kasvaa pelaajan saadessa Fantastic-, Excellent- ja Great-arvosanoja. Tarkempaa osumaa merkitsevät arvosanat kasvattavat prosenttia enemmän. Pelaajan tavoite on saada pelkkiä Fantastic-arvosanoja tavoittaen "100.00%", täydellisen tuloksen. Pienemmät prosenttiluvut ilmaisevat kuinka lähellä pelaajan suoritus oli sataa prosenttia.


title: In the Groove

text: "In the Groove" perustuu avoimen lähdekoodin "StepMania"-moottoriin, jonka oli alun perin tarkoitus palvella pelaajia "Dance Dance Revolution" -simulaattorina. Vaikka peli oli käytännössä DDR-klooni, on moottori muokkautunut ajan kuluessa useita erilaisia rytmipelejä tukevaksi. "ITG":tä tuotetaan Yhdysvalloissa, missä pelin kanssa työskentelee lähinnä pitkän linjan tanssipelaajia. Alkuperäisessä julkaisussa on valittavana yhteensä 72 kappaletta, joista kymmenen on aktivoitavissa erikseen (unlock) ja yksi kappale (Liquid Moon) pelattavissa vain Marathon-pelitilassa.


title: In the Groove

text: Myöhemmin RedOctane julkaisi PlayStation 2 -version "In the Groove" -pelistä. Tämän pelin suositushinta oli 39,95 $ ja se sisälsi neljä "esikatselukappaletta" (engl. "preview songs") tulevasta "In the Groove 2" -kolikkopelistä. Peli saapui kauppojen hyllyille 17. kesäkuuta 2005. Se sisälsi monia uusia ominaisuuksia, kuten Novice-vaikeustason, uusia Marathon-ratoja (engl. "course") ja uudet Fitness- ja Training-pelitilat.


title: In the Groove

text: Amusement Showcase International 2005 -tapahtumassa Chicagossa Roxor Games ilmoitti "In the Groove 2":n ilmestyvän omassa pelikabinetissaan sekä päivityspakettina vanhaan "In the Groove" -pakettiin. Kabinetit valmistaa Andamiro, "Pump It Up" -tanssipelistä tunnettu yritys. Myös vanhan "Dance Dance Revolution" -koneen pystyy muuttamaan päivityspaketilla "In the Groove 2":ksi. In the Groove 2 sisältää 65 uutta kappaletta ja myös jokaisen kappaleen sekä Marathon -radan alkuperäisestä "In the Groove":sta. 9. toukokuuta 2005 Konami teki valituksen Roxoria vastaan tavoitteenaan muiden asioiden ohella estää päivityspakettien myynti.


title: In the Groove

text: Kuten monissa muissakin tanssipeleissä, pelaaja saa arvosanan sen mukaan, miten hyvin hän osuu kappaleen rytmiin askeleillaan. Parhaasta huonoimpaan lueteltuna arvosanat ovat "Fantastic!", "Excellent", "Great", "Decent", "Way Off" ja "Miss". Pelin aikana kaikilla vaikeustasoilla paitsi Novicella ITG2:ssa kaikkien arvosanojen paitsi "Fantastic!":in ja "Miss":in edessä tai jäljessä on viiva; edessä oleva viiva tarkoittaa liian aikaista painallusta, jäljessä oleva nuoli liian myöhäistä painallusta. ITG2:n Novice-tasolla "Decent":stä tulee "Too Early" tai "Too Late" ja "Way Off":sta tulee "Way Early" tai "Way Late". Novice-tasolla on kuitenkin mahdollisuus saada Too Early -arvosana ja sen jälkeen painaa paneelia uudelleen paremman arvosanan saamiseksi.


title: In the Groove

text: Jos pelaaja saa vietyä onnistuneesti "hold"- tai "roll"-askeleen loppuun, saa hän arvosanaksi "Yeah!". Mikäli näin ei käy, näkyy ruudulla "Bad".


title: In the Groove

text: In the Grooven "judgment window" (aika suhteessa pelattavan kappaleen rytmiin, jotta pelaaja saisi tietyn arvosanan askeleestaan) on hiukan helpompi (eli suurempi) kuin DDR:ssä, joten "Fantastic!"-arvosanan saaminen on helpompaa kuin DDR:n vastaavan "Marvelous!!":in (pelaaja voi astua askeleellaan "enemmän ohi" ja silti saada saman arvosanan), "Excellent!":in saaminen on helpompaa kuin "Perfect!":in ja niin edelleen. ITG:ssä "Fantastic"-arvosana on mukana kaikissa pelimuodoissa, kun taas DDR:n "Marvelous" on vain saatavilla Nonstop- tai Oni-radoilla.


title: In the Groove

text: Jokaisesta askeleen arvosanasta pelaaja saa pisteitä seuraavasti:


title: In the Groove

text: "Hold"- ja "Roll"-askeleet:


title: In the Groove

text: Miinaan osuminen poistaa 6 pistettä. Miinan väistämisestä ei anneta pisteitä.


title: In the Groove

text: Nämä pisteet jaetaan kappaleen suurimmalla mahdollisella pistemäärällä, jolloin saadaan pisteprosentti. Tämä prosentti näkyy sekä pelitilassa että tulosruudussa.


title: In the Groove

text: Kappaleen lopussa pelaajalle annetaan arvosana pisteprosentin mukaan:


title: In the Groove

text: Heinäkuussa 2008, Groovestats-sivuston mukaan, ITG-sarjan 113:sta Expert-tason kappaleesta 100:sta arvosanaksi on saatu "4 stars", eli joku pelaaja on ilmoittanut saaneensa 100 % kyseisestä kappaleesta.


title: In the Groove

text: ITG-sarjan useista artisteista on alla lueteltuna joitakin tunnetuimpia:


title: In the Groove

text: Monet pelaajat ajattelevat ZiGZaGin olevan Kyle Ward, mutta tämän väitteen puolesta ei ole toistaiseksi löytynyt todisteita. Sekä Roxor että Kyle Ward itse ovat kumonneet väitteet. Molemmat haluavat pitää kiinni ZiGZaGin anonymiteetistä.


title: In the Groove

text:
Huomatkaa että kaikki kappaleet ovat esitetty Expert-tasolla!
Joitakin tunnetuimpia kappaleita ITG-sarjassa ovat seuraavat:


title: In the Groove

text: Pandemonium – Alkuperäisen In the Groove -pelin vaikein kappale. Pandemonium:in tahti on 330 iskua minuutissa ja se sisältää runsaasti hyppyjä, sekä erittäin nopeaa jatkuvaa nuolivirtaa (stream). Kappaleen Expert-tason vaikeusasteeksi on merkitty täydet 13. Jos tämä kappale epäonnistuu niin Life Depleted ja Round Failed-tekstin keskellä on hymyilevä pääkallo. Pandemonium on remix Kyle Wardin kappaleesta "Indulgence".


title: In the Groove

text: Euphoria – Toinen erittäin vaikea kappale, joka sisältää nopeita (yli 18 askelta sekunnissa) pyrähdyksiä. Tämä kappale on suhteessa helppo päästä läpi, mutta hyvien pisteiden saaminen on todella vaikeaa. Monet pelaajat huomaavat saavansa parempia pisteitä "Pandemonium":sta.


title: In the Groove

text: Determinator – Vaikeimpiin kuuluva kappale, joka on muuten melko helppo, mutta sisältää pitkän 1/24-tahtisten askeleiden sarjan (kappaleen nopeudessa 14,7 iskua sekunnissa), joka on kaikkein nopein ei-pyrähtävä sarja ITG-peleissä. Vaikka sarja kestää "vain" kuusi sekuntia, se tekee kappaleesta yhden vaikeimmista läpi päästävistä kappaleista..


title: In the Groove

text: Bloodrush – ITG2:ssa julkaistu kappale on Determinatorin ohella 12-tasoisten kappaleiden kärkeä. Kappaleen hidastuksessa (eng. "slowdown") ei kappaleen vaikeus helpotu, vaan se pikemminkin nousee, sillä hitaasti rullaavien nuolien ajoittaminen on vaikeampaa. Pelin beta-versiossa kappale oli Expert-tasolla merkitty 13-blockiksi, mutta lopulliseen julkaisuun sen merkittyä vaikeustasoa pudotettiin yksi taso alemmaksi.


title: In the Groove

text: VerTex² – Kappaleen nopeus vaihtelee jatkuvasti (melko hitaasta [88 BPM], silmittömän nopeaan [555 BPM]), askelkuviot ovat äärimmäisen monimutkaisia sekä nopeita ja kappale on ripoteltu täyteen miinoja. Kappaletta pidetään nelipaneelisten tanssipelien historian vaikeimpana kappaleena. Kuvaavasti "VerTex²":n maailmanennätys Expert-tasolla on pelisarjan kappaleista kaikkein alhaisin – "98.11%". Vuonna 2013 saatiin uusi ennätys - huikea "99.91%" Kappaleen epäonnistuessa Round Failed-tekstin perässä on ² -merkki.


title: In the Groove

text: Summer ~Speedy Mix~ – Myös tason 13 kappale Expert-tasolla. Nimensä mukaisesti nopea kappale sisältää pitkiä nuolisarjoja sekoitettuna suureen määrään hyppyjä..


title: In the Groove

text: Hardcore of the North - PC-versiossa esiintyvä Säkkijärven polkka-remix.


title: In the Groove

text: Vertex - Aiemmin mainitun "Vertex²"-kappaleen aiempi versio. Expert-tasolla vain 12, mutta kiihtyy lopussa nopeampaan tempoon kuin Vertex².


title: In the Groove

text: ITG on tavallaan DDR-piirien tuotos vastauksena tanssipelimarkkinoiden suppeaan ja heikkoon valikoimaan. Aktiivisten harrastajien keskuudessa ITG:n voisi sanoa voittaneen erän kilpailijoita vastaan. Kuitenkin kiistanalaisuuksiakin löytyy, joista yleisesti muutamia ovat:


title: Särö

text: Särö () on elektroniikan ja äänentoistotekniikan suure, jolla ilmaistaan signaalin toistumisen (epä)puhtautta. Säröksi ei yleensä lasketa lineaarista taajuusvasteen epätasaisuutta eikä signaaliin summautuvia häiriöitä, tasajännitettä tai kohinaa. Erilaisia särön mittaamiseen käytettyjä suureita ovat harmoninen kokonaissärö THD, keskeismodulaatiosärö IMD sekä transienttisärö eli TIM-särö. Säröä syntyy muun muassa silloin kun signaalin amplitudi on niin suuri, ettei vahvistin pysty toistamaan sitä puhtaana, vaan "särkee" signaalin: signaalin tasoa kasvatettaessa vahvistus muuttuu epälineaariseksi, jolloin siniaallon huiput leikkautuvat ja sinimuotoinen signaali muuttuu asteettain kanttiaalloksi.


title: Särö

text: Tietoliikenteessä ja signaalinprosessoinnissa ideaalista, kohinatonta systeemiä, jonka ominaisuudet ovat ajan suhteen vakiot, voidaan mallintaa funktiolla, jossa lähtö formula_1 kirjoitetaan tulon formula_2 funktiona


title: Särö

text: Säröytymistä tapahtuu, kun funktio "F(x(t))" on epälineaarinen.


title: Särö

text: Harmoninen kokonaissärö eli THD () ilmaisee puhtaaseen sinisignaaliin syntyneiden harmonisten komponenttien voimakkuuden suhteessa perustaajuisen aallon voimakkuuteen. (Harmoniset komponentit ovat siniaaltoja, joiden taajuus on perustaajuuden moninkerta.) Särö mitataan joko tehosuhteena tai tavallisemmin tehollisarvojen suhteena. Kun lähtöön syötetään puhdasta siniaaltoa, harmoninen särö on ylempien harmonisten taajuuskomponettien tehollisarvon suhde perustaajuisen signaalin tehollisarvoon:


title: Särö

text:
joka voidaan kirjoittaa muotoon
missä "P" on perustaajuisen signaalin teho, "P" ovat harmonisten komponenttien tehot ja "P" on lähtösignaalin kokonaisteho.


title: Särö

text: Ylimenosärö aiheutuu B- tai AB-luokan vuorovaihevahvistimen positiivisen ja negatiivisen puolijakson vaihdosta aiheutuvasta vahvistuksen epäjatkuvuudesta. Tämäntyyppinen särö oli ominaista varhaisille transistorivahvistimille.


title: Särö

text: Keskeismodulaatiosärö eli IM (engl. "intermodulation distortion ") on signaaliin kuulumattomien taajuuksien syntyminen kahden tai useamman taajuuden sekoittuessa signaalitien epälineaarisessa vahvistimessa tai muussa komponentissa. Tämän seurauksena syntyy uusia taajuuksia, jotka ovat alkuperäisten signaalien harmonisten kerrannaisten lisäksi alkuperäisten signaalien summa- ja erotustaajuuksia.


title: Särö

text: Vaihesärö (engl. "Phase distortion") on särön muoto, jota esiintyy enimmäkseen reaktiivisen komponentin, kuten kapasitiivisen reaktanssin tai induktiivisen reaktanssin seurauksena. Vaihesärössä kaikki tulosignaalin komponentit eivät ole vahvistettuja samassa vaiheessa, mikä saa aikaan sen, että kaikki lähtösignaalin osat eivät ole samassa vaiheessa


title: Särö

text: Transienttisärö eli TIM-särö (engl. "Transient intermodulation distortion") on eräänlainen keskeismodulaatiosärön laji, jossa signaalissa oleva nopea muutos eli transientti aiheuttaa vahvistimen sisäisen ylikuormittumisen tai lievemmässä tapauksessa joutumisen epälineaariselle alueelle, jolloin muihin samanaikaisiin signaalikomponentteihin syntyy amplitudimodulaatiota. TIM-säröä mitataan suorakaideaallon ja siihen summatun siniaallon avulla. Mittauksessa säröä herättävät suorakaideaallon nousut ja laskut.


title: Särö

text: TIM:lle (tai yleisemmin DIM:lle, "Dynamic Intermodulation Distortion") herkkiä ovat vahvistimet, joiden lineaarisuus on toteutettu voimakkaalla negatiivisella takaisinkytkennällä. Transienttisärön teoria perustuu pääasiassa Tapio M. Köykän 1960-luvulla oivaltamaan ja tohtori Matti Otalan 1970-luvun alussa tieteellisesti mallintamaan tutkimukseen. Tutkimuksen vaikuttimena oli havainto siitä että säröttömämmät vahvistimet eivät soittaneet ääntä niin luonnollisesti kuin jotkin säröllisemmät.


title: Särö

text: Särön korjaus (engl. "Correction of distortion") on mahdollista, kun systeemin lähtö on muotoa y(t) = F(x(t)) ja voidaan määritellä käänteisfunktio F, jota voidaan käyttää systeemin tulon tai lähdön säröytymiseen. Korjaus ei ole mahdollista mikäli käänteisfunktiota ei ole olemassa - esimerkiksi jos siirtofunktiolla on pisteitä, joissa käänteisfunktio saa useita tulopisteitä yhdessä lähtöpisteessä. Tämä aiheuttaa informaation menetystä, jota ei voi korjata. Tällainen tilanne voi syntyä, kun vahvistin on ylikuormitettuna.


title: Cliffhanger

text: Cliffhanger tarkoittaa televisiossa tai kirjallisuudessa käytettyä yhtäkkistä lopetusta, jossa keskushahmot jäävät epätoivoiseen tai epävarmaan tilanteeseen, esimerkiksi roikkumaan kallionkielekkeeltä (mistä nimitys ”cliffhanger”, ’kielekkeellä riippuja’). Perinteisesti cliffhangereita seuraa teksti ”jatkuu”.


title: Cliffhanger

text: Luvun lopetuksena cliffhanger on usein nautittava, mutta jos koko teos päättyy cliffhangeriin, se tuottaa helposti lukijassa pettymyksen, sillä tarinasta jää silloin puuttumaan ratkaisu. Cliffhangeriin päättyvä teos herättääkin yleensä toiveen jatko-osasta. Sen vuoksi cliffhangerit olivat hyvin suosittuja 1930-luvun amerikkalaisissa elokuvasarjoissa.


title: Cliffhanger

text: Cliffhangereita käytetään hyvin paljon television jatkuvajuonisissa sarjoissa. Varsinkin tuotantokauden viimeinen jakso päätetään mielellään cliffhangeriin, jotta katsojat saadaan palaamaan sarjan pariin myös seuraavalla tuotantokaudella. Esimerkiksi "Star Trek: The Next Generation" -sarjan kaksiosaisen jakson "The Best of Both Worlds" ensimmäinen osa on kolmannen kauden päätösjakso ja jää jännittyneeseen tilaan. Neljäs kausi alkaakin toisella osalla, jossa tilanne saa päätöksen. Animaatiosarjassa "Simpsonit" ainoan kaksiosaisen jakson, Kuka ampui johtajan? ("Who Shot Mr. Burns?") ensimmäinen osa päätti sarjan kuudennen tuotantokauden (tämä oli parodia vastaavasta Dallasin cliffhangerista). Jakson 1. osan cliffhangerissa luki ruudun alalaidassa "to be continued..." (). Cliffhangereista tunnetut tv-sarjat ovat usein jännityssarjoja. Cliffhangerista tunnettuja sarjoja ovat myös muun muassa "24", "Batman" ja "Lost". Myös saippuasarjojen jaksot päättyvät cliffhangereihin, esimerkiksi "Salattujen elämien" lähes jokainen jakso on päättynyt cliffhangeriin.


title: Cliffhanger

text: Tilannekomediasarja "Kuplan" jokaisen jakson lopussa sarjan kertoja esitti kysymyksiä, joita katsojallekin saattoi tulla mieleen jakson aikana, ja totesi: ”näihin kysymyksiin – ja moniin muihin – vastataan seuraavassa "Kuplan" jaksossa”. Sarjan viimeisen jakson loppu sisälsi monta samanaikaista cliffhangeria, joissa useimmat keskeiset hahmot olivat välittömässä hengenvaarassa. Kertojanääni esitti jälleen kysymyksensä, joihin ei koskaan saatu vastausta.


title: Cliffhanger

text: Myös "4400"-sarjan neljäs kausi lopetettiin cliffhangeriin mutta viidettä kautta ei koskaan tullutkaan tuotannon syyttäessä mm. rahoitusongelmia ja odotettuja huonompia arvosteluja.


title: Istukkanisäkkäät

text: Istukkanisäkkäät eli istukalliset nisäkkäät ("Eutheria") on synnyttävien nisäkkäiden ("Theria") alaluokkaan kuuluva nisäkkäiden osaluokka, jonka lajeille tyypillinen piirre on selvästi kehittynyt istukka. Suurin osa nykyään elävistä nisäkkäistä on istukallisia, ja myös ihminen ja kaikki Suomessa tavatut nisäkäslajit kuuluvat istukkanisäkkäisiin. Nykyisin elävistä nisäkkäistä vain pussieläimet ja nokkaeläimet eivät kuulu istukkanisäkkäisiin.


title: Istukkanisäkkäät

text: Istukkanisäkkäät eroavat muista nisäkkäistä siinä, että sikiö saa ravintonsa raskauden aikana istukan kautta. Emo kantaa jälkeläisiä kohdussaan, kunnes ne ovat täysin kehittyneet ja voivat syntyä. Raskausaika vaihtelee lajin koon mukaan pienien jyrsijöiden muutamasta viikosta norsujen 22 kuukauteen. Alaluokan lajeja tavataan jokaisella mantereella ja jokaisessa meressä.


title: Istukkanisäkkäät

text: Varhaisin tunnettu istukkanisäkäs "Eomaia scansoria" on liitukaudelta. Sen jäänteet on löydetty Kiinasta.


title: Timo Sirainen

text: Timo Sirainen on helsinkiläinen ohjelmoija, joka on aloittanut ja lähes kokonaan ohjelmoinut kaksi laajalti käytössä olevaa avoimen lähdekoodin ohjelmistoa: IRC-asiakasohjelma Irssin ja Dovecot-nimisen IMAP/POP3-sähköpostipalvelimen. Avoimen lähdekoodin yhteisöissä hän on käyttänyt myös tunnusta "cras".


title: Timo Sirainen

text: Sirainen kertoo harrastaneensa jo varhain omatoimista ohjelmointia ja aloittaneensa Internetin käytön syksyllä 1997. Keväällä 1998 hän aloitti ensimmäisen oman IRC-sovelluksensa ohjelmoinnin nimellä "yagIRC" ("Yet another GTK IRC client"), joka ei kuitenkaan saavuttanut mainittavampaa huomiota ja sen kehitys loppui vuoden 1999 tienoilla.


title: Timo Sirainen

text: Irssin ohjelmointi sai alkunsa keväällä 1999 Siraisen omasta halusta tehdä itselleen IRC-sovellus, mutta muiden ihmisten alettua ottaa sovellusta laajalti käyttöön projekti laajeni ja kehittyi nopeasti.


title: Timo Sirainen

text: Hän on luvannut tuhannen euron palkkion ensimmäiselle, joka löytää verkon välityksellä hyödynnettävissä olevan tietoturva-aukon erityisesti turvalliseksi mainostetulta Dovecot-palvelimelta.


title: Timo Sirainen

text: Vuonna 2006 hän ilmoitti www.dovecot.org-sivustolla muuttavansa Tampereelle opiskellakseen bioteknologiaa Tampereen yliopistossa. Sirainen työskenteli vuoden 2009 Mailtrustilla USA:ssa.


title: Timo Sirainen

text: Vuonna 2011 hän perusti Dovecot Oy yrityksen, joka tarjoaa kaupallista tukea Dovecot-palvelimelle. Vuonna 2015 Dovecot Oy yhdistyi saksalaiseen Open-Xchange ohjelmistoon.


title: Hellraiser

text: Hellraiser on Clive Barkerin käsikirjoittama ja ohjaama kauhuelokuva, joka perustuu hänen tarinaansa "Helvetilliset" ("Hellbound Heart"). Elokuva sai ensi-iltansa vuonna 1987. Elokuvan työnimi oli "Sadomasochists from Beyond the Grave". Kenobiitit ja Doug Bradleyn esittämä Pinhead-hahmo esiintyvät elokuvassa ensimmäista kertaa.


title: Hellraiser

text: Elokuvalle on tehtailtu useita jatko-osia, suurin osa suoraan videolevitykseen.


title: Koeputkiaikuinen ja Simon enkelit

text: Koeputkiaikuinen ja Simon enkelit on vuonna 1979 valmistunut Spede Pasasen käsikirjoittama ja ohjaama elokuva. Se on samalla Speden tuotantouran toinen värielokuva, josta alkaen hän tuotti kaikki elokuvansa värillisinä.


title: Koeputkiaikuinen ja Simon enkelit

text: Elokuva keräsi 490 439 katsojaa, ja se oli vuoden 1979 katsotuin elokuva. Elokuvalle tehtiin jatko-osa "Tup-akka-lakko" seuraavana vuonna.


title: Koeputkiaikuinen ja Simon enkelit

text: Matemaatikko Mutikainen raapii päätään ja saa tikun sormeensa. Tikku on harvinaisen tiukalla ja se joudutaan leikkaamaan. Leikkauksen jälkeen Mutikainen on pari päivää valekuolleena. Hänen kilpirauhasestaan annetaan pala professorille, joka valmistaa koeputkilasta. Koeputkilapsi on jo syntyessään aikuinen, joten hänestä tulee koeputkiaikuinen. Koeputkiaikuinen on aivan Mutikaisen näköinen, koska hänelle oltiin annettu kuolleeksi luultun Mutikaisen kilpirauhasen solu. Kun Mutikainen häipyy sairaalasta, syntyy monia sekaannuksia. Salapoliisitoimisto Simo ja enkelit yrittää selvittää, onko koeputkiaikuinen oikea vai huijari. Kaksi rosvoa aikoo siepata koeputkiaikuisen ja professorin ja pakottaa professorin tekemään heille koeputkiaikuisia, jotta voisivat niiden avulla valloittaa maailman.


title: Koeputkiaikuinen ja Simon enkelit

text: Uuno Turhapuro esiintyi cameo-roolissa elokuvan viimeisessä kohtauksessa, jossa hän vannoi kostamaan veneileville Mutikaiselle ja koeputkiaikuiselle ostamalla perinnön saatuaan niin ison veneen, että "ajaa kaikki litteäksi".


title: W- ja Z-bosonit

text: Fysiikassa W- ja Z-bosonit ovat alkeishiukkasia, jotka välittävät heikkoa ydinvoimaa. Niiden löytämistä CERNissä vuonna 1983 on pidetty hiukkasfysiikan standardimallin merkittävimpänä onnistumisena.


title: W- ja Z-bosonit

text: W-hiukkanen on saanut nimen heikosta ydinvoimasta (weak). Z-hiukkanen on saanut nimen puolileikillisesti siitä, että sen sanottiin olevan viimeinen hiukkanen, joka tarvitsi löytää. Toisen selityksen mukaan Z-hiukkanen sai nimensä siitä tosiasiasta, että sen sähkövaraus on nolla (zero).


title: W- ja Z-bosonit

text: W- ja Z-bosoneilla on hiukkasfysiikan skaalassa hyvin suuri massa. W-bosonin massa on noin 80 GeV/c², Z-bosonin massa on puolestaan noin 91 GeV/c². Suuresta massasta johtuen niiden välittämän heikon vuorovaikutuksen kantama on hyvin lyhyt, suuruusluokkaa 10 m. Sekä W- että Z-bosonien spin on yksi.


title: W- ja Z-bosonit

text:
Kaikki heikon vuorovaikutuksen
välittäjäbosonit hajoavat hyvin nopeasti. Esimerkkejä hajoamiskanavista ovat
Jokaisella näistä on lukuisia muitakin hajoamiskanavia.


title: W- ja Z-bosonit

text: CERNin LEP-kiihdytintä käytettiin loppuvaiheessa Z-bosonitehtaana. Näiden Z-bosonin hajoamisreaktioihin perustuneiden kokeiden perusteella on mm. onnistuttu osoittamaan, että kevyitä neutriinolajeja on tasan kolme.


title: Kauhajoen Karhu

text: Kauhajoen Karhu on Kauhajoella toimiva urheiluseura, jolla on noin 1 700 jäsentä. Seura perustettiin vuonna 1910 nimellä "Voimistelu- ja urheiluseura Karhu".


title: Kauhajoen Karhu

text: Karhun urheilijoista Kaarlo Maaninka saavutti olympiahopeaa 10 000 ja -pronssia 5 000 metrillä Moskovassa 1980. Samoissa kisoissa painija Reijo Haaparanta sijoittui viidenneksi. Helinä Marjamaa juoksi 100 metrillä kuudenneksi Helsingin MM-kisoissa 1983. Hän on toistaiseksi ainoa suomalainen pikajuoksija, joka on juossut 100 metrin MM-finaalissa. Arvo Ojalehto oli painonnoston olympiaedustaja 1980, 1984 sekä 1988 ja saavutti lisäksi EM-pronssia 1987. Heli Koivula (nyk. Kruger) saavutti EM-hopean kolmiloikassa Münchenissä 2002. Ampumahiihtäjä Vesa Hietalahti sijoittui normaalimatkalla MM-hopealle 2003. Painija Jani Haapamäki voitti kreikkalais-roomalaisen painin Euroopan mestaruuden 55 kilon sarjassa 2009.


title: Kauhajoen Karhu

text: Kauhajoen Karhun seuraennätyksistä voimassa olevia yleisurheilun suomenennätyksiä ovat:


title: Kauhajoen Karhu

text: Etelä-Pohjanmaan piiriennätyksiä edellisten lisäksi:


title: Kauhajoen Karhu

text: Kauhajoen Karhulla on jaostoja seuraavissa lajeissa:


title: Kauhajoen Karhu

text: Kauhajoen Karhun miesten koripallon edustusjoukkue pelaa kaudella 2013–2014 kuudetta kauttaan Korisliigassa. Joukkue nousi vuonna 2000 Koripallon I-divisioonaan ja on siitä lähtien pelannut Suomen kahdella ylimmällä miesten koripallon sarjatasolla. I-divisioonan mestaruuden Karhu on voittanut kahdesti, kausina 2006–2007 ja 2008–2009. Korisliigassa Karhu on pelannut nyt yhtäjaksoisesti syksystä 2009 lähtien.


title: Kauhajoen Karhu

text: Kauhajoen Karhun edustusjoukkue pelaa Vitosessa. Joukkuetta valmentavat Teppo Pättikangas ja Tuomo Vesala. Seura on tunnettu vilkkaasta juniorityöstä ja järjestämistään jalkapalloturnauksista, kuten kesällä järjestettävä Kauhajoki Cup ja syksyllä järjestettävä Messu Cup. Karhu on myös vilahdellut valtakunnallisessa televisiossa AC Milan Junior European Campia järjestäessään, mikä toi lukuisia huippuvalmentajia Suomeen ja toi näkyvyyttä yritteliäälle seuralle. Miesten edustusjoukkue on myös pelannut vuodet 1995 ja 2002 Suomen kolmanneksi korkeimmalla sarjatasolla eli Kakkosessa.


title: Kauhajoen Karhu

text: Kauhajoen Karhu pelasi naisten lentopallon SM-sarjassa 1980-luvulla ja saavutti pronssia 1984.


title: Kauhajoen Karhu

text: Kauhajoen Karhu pelasi miesten pesäpallon SM-sarjassa vuosina 1979 ja 1981 mutta putosi kummankin kauden päätteeksi sarjasta. Paras saavutus on kuitenkin vuodelta 1922, jolloin ei vielä pelattu sarjamuotoista kilpailua. Tuolloin Karhun miehet nappasivat SM-pronssia joukkueella Tauno Aro, Urho Mattila, V.J. Marttila, Vihtori Kuutti, Jussi Rinne, Arvo Ketola, Jaakko Yli-Harja, Armas Havunen ja Leuto Ketomäki.


title: Kauhajoen Karhu

text: Naisten SM-sarjassa Karhu on pelannut historiansa aikana kymmenen kautta. Vuonna 1968 se sijoittui viidenneksi ja seuraavalla kaudella neljänneksi. Vuonna 1970 joukkue voitti SM-hopeaa ja kahtena seuraavana kautena SM-pronssia. Vuonna 1973 se sijoittui yhdeksänneksi ja putosi sarjasta. Tämän jälkeen se on pelannut SM-sarjassa vuosina 1976–1978 saavuttaen sijoitukset 7, 11 ja 12 sekä viimeisen kerran vuonna 1981, jolloin se sijoittui yhdeksänneksi. Kauden 2007 jälkeen Kauhajoen Karhun miesten joukkue luopui Ykköspesis paikastaan. Paikan sai Alajärven Ankkurit.


title: Tietokoneen nestejäähdytys

text: Tietokoneen nestejäähdytin on pienikokoisen pumpun aikaansaaman nestekierron avulla toimiva lämmönsiirtojärjestelmä. Järjestelmä jäähdyttää lähinnä suoritinta ja mahdollisesti muita tietokoneen komponentteja.


title: Tietokoneen nestejäähdytys

text: Pumppu kierrättää nestettä laitteistoissa yleensä kuparisten tai alumiinisten blokkien läpi siirtäen lämpöä muualle. Neste kierrätetään jäähdyttimen kautta, jossa prosessorista siirretty lämpö siirretään ilmaan, tai muuhun väliaineeseen. Jos väliaineena on ilma, jäähdytin on yleensä varustettu tuulettimella. Nestejäähdytyksen etuna on, että aktiivinen jäähdytys (tuuletin) voidaan keskittää yhteen tiettyyn paikkaan (jäähdytin), jolloin saadaan järjestelmän äänentasoa alemmas. Jäähdyttimen tehoa voidaan kasvattaa helposti kasvattamalla sen kokoa, koska se ei ole rajoitettu pieneen tilaan jäähdytettävän komponentin välittömään läheisyyteen.


title: Tietokoneen nestejäähdytys

text: Jäähdytysnesteenä voidaan käyttää tavallista vettä, mutta tavallisemmin nesteenä on vesi-glykoliseos. Glykolia käytetään tappamaan mahdolliset levät ja bakteerit, jotka muutoin voisivat lisääntyessään aiheuttaa tukoksia tai muita vaurioita. Tavallisesti autojen jäähdytysnesteen lisäaineeksi tarkoitetussa etyleeniglykolissa on mukana myös korroosiota hidastavia aineita, jotka hidastavat sähkökemiallista reaktiota silloin kun jäähdytysneste on kosketuksissa useamman erilaisen metallin muodostaman galvaanisen parin kanssa. Värilliseksi denaturoitua glykolia käytetään myös puhtaasti ulkonäöllisistä syistä. Suositeltava glykolipitoisuus on noin 10–20 %, yli 50 % sekoitussuhteella seoksen lämmönjohtokyky putoaa alle puoleen. Yli 20 % seoksilla myös glykolia hajottavat bakteerit ja hiivat kuolevat.


title: Tietokoneen nestejäähdytys

text: Yleensä jäähdytysjärjestelmä koostuu vähintään seuraavista osista:Järjestelmä voi sisältää myös säiliön nesteelle. Yleisimpiä säiliöitä ovat muovisanko, tietokonevalmistajien tuottama säiliö tai tiivis elintarvikerasia. Jäähdyttimenä voi toimia erikseen tietokoneen nestejäähdytykseen valmistettu jäähdytin tai mikä tahansa vedestä ilmaan lämpöä siirtävä laite. Henkilöautojen lämmityslaitteiden kennot ovat hyvin suosittuja jäähdyttimiä harrastelijoiden keskuudessa.


title: Tietokoneen nestejäähdytys

text:
Yleisimmät jäähdytettävät kohteet (jokaisella oma blokki)
Apple oli ensimmäinen tietokoneiden valmistaja, joka alkoi toimittaa esiasennettua nestejäähdytysjärjestelmää G5-tietokoneidensa mukana kesäkuussa 2004. Applen järjestelmä sisältää yksinkertaisuudessaan kaksi blokkia, pumpun ja jäähdyttimen yhdessä kompaktissa paketissa. Järjestelmä on täysin huoltovapaa. Myöhemmin Cooler Master on tuonut vastaavanlaisen huoltovapaan jäähdytysjärjestelmän PC-tietokoneisiin.


title: Akamaru

text: Akamaru on saari Ranskan Polynesiassa. Se on Gambier-saarten saariryhmän kolmanneksi suurin saari. Sen pinta-ala on noin 2,6 neliökilometriä. Akamaru sijaitsee noin 8 kilometriä kaakkoon Mangarevasta. Akamarua pienempi Mekiron saari sijaitsee noin sadan metrin päässä Akamarusta.


title: Zoe Karbonopsina

text: Zoe Karbonopsina (, joskus , ”hiilisilmä”) oli Bysantin keisari Leo VI:n neljäs vaimo ja Konstantinos VII:n äiti. Hän oli sukua Theofanes Tunnustajalle.


title: Zoe Karbonopsina

text: Leo oli jo ennen avioliittoaan Zoen kanssa aiheuttanut skandaalin menemällä kolmannen kerran naimisiin. Kun kolmaskin vaimo, Eudokia, kuoli synnytyksen yhteydessä, kielsi patriarkka Nikolaos I Mystikos häntä menemästä enää uudelleen naimisiin. Leo ottikin Zoen aluksi vain rakastajattarekseen. Vuonna 905 Zoe synnytti Konstantinoksen, josta Leo halusi tehdä kruununperillisen, minkä takia hänen oli mentävä naimisiin Zoen kanssa. Patriarkka kielsi tämän, mutta vuonna 907 Leo vaihtoi hänet Euthymiokseen, joka salli avioliiton, mutta kielsi Zoea saamasta "basilissan" eli keisarinnan arvoa.


title: Zoe Karbonopsina

text: Kun Leo kuoli vuonna 912, teki hänen seuraajansa Aleksanteri III Nikolaoksesta taas patriarkan ja Zoe karkotettiin keisarillisesta palatsista. Kun Aleksanteri kuoli vuonna 913, Zoe palasi ja syrjäytti patriarkan. Zoe otti nyt hallinnon omiin käsiinsä, Konstantinos kun oli vielä liian nuori hallitsemaan. Patriarkka sai kuitenkin palata sen jälkeen kun hän oli sallinut Zoen ottaa basilissan arvonimen.


title: Zoe Karbonopsina

text: Vuonna 919 kenraali Romanos Lekapenos syrjäytti Zoen ja pakotti tämän luostariin.


title: Yksi maa, kaksi järjestelmää

text: Yksi maa, kaksi järjestelmää () on Kiinan kansantasavallan ja siihen 1990-luvun lopussa liittyneiden erityisalueiden Hongkongin (aiemmin Brittiläinen Hongkong) ja Macaon (aiemmin Portugalin Macao) välinen sopimus tai toimintaperiaate, jossa taataan erityisalueiden taloudellinen ja osittainen poliittinen autonomia 50 vuodeksi emämaahan nähden. Hongkongin kohdalla tämä tarkoittaa lyhyesti sitä, että Hongkong on osa Kiinan kansantasavaltaa, mutta toteuttaa omaa poliittistaloudellista järjestelmäänsä, joka ei ole sosialistinen. Hongkongin autonomiaan kuuluvat oma toimeenpanovalta, lainsäädäntövalta, tuomiovalta ja talous, kun taas emämaa vastaa alueiden ulko- ja turvallisuuspolitiikasta. Järjestelmä muistuttaa jokseenkin valtioliittoa.


title: Yksi maa, kaksi järjestelmää

text: Kiina on tarjonnut samanlaista järjestelmämallia myös Taiwanille, joka on siitä kuitenkin kieltäytynyt. Tiibetin hengellisen johtajan 14. dalai-laman on kerrottu olleen kiinnostunut järjestelmän käytöstä myös Tiibetin alueella, jota taas Kiina ei ole hyväksynyt, sillä sen virallisen kannan mukaan Tiibet on jo osa Kiinaa.


title: Liikeri

text: Liikeri eli leikeri () on hybridikissa, urosleijonan ja naarastiikerin jälkeläinen; urostiikerin ja naarasleijonan jälkeläisistä puolestaan käytetään nimitystä tiikoni.


title: Liikeri

text: Liikeri näyttää suurelta leijonalta, jolla on tiikerin raidat. Koko ja ulkonäkö vaihtelevat sen mukaan, mitä alalajia isä ja emä ovat olleet. Liikereitä syntyy tarhaoloissa. Luonnossa risteytyminen on nykyään lähes mahdotonta, koska tiikereiden ja leijonien elinalueet eroavat toisistaan. Girin metsässä Intiassa elävät viimeiset aasianleijonat. Lähimmät tiikerit elävät noin päässä. Urosliikerit ovat steriilejä, mutta naaraspuoliset liikerit voivat lisääntyä. Elokuussa 2012 siperialaisessa eläintarhassa Zita-liikeri synnytti pentuja, joita pidetään ensimmäisinä tunnettuina liikerin ja leijonan pentuna.


title: Liikeri

text: Liikeri on maailman suurin kissaeläin johtuen sen perimästä, josta puuttuvat sekä urostiikerin että naarasleijonan kasvua rajoittavat geenit. Painoa liikerille voi kertyä yli , pituutta , ja se voi juosta jopa tunnissa.


title: Liikeri

text: Liikerillä on raitoja ja täpliä, sillä leijonanpennuilla on täpliä, jotka katoavat niiden vanhetessa. Urosliikerillä on myös leijonan tapaan harja.


title: Jan Guillou

text: Jan Oscar Sverre Lucien Henri Guillou [ɡɪ'juː] (s. 17. tammikuuta 1944 Södertälje) on ruotsalainen kirjailija ja toimittaja. Hänet tunnetaan kotimaassaan parhaiten agentti Carl Hamiltonista kertovasta 13-osaisesta romaanisarjastaan, josta viisi kirjaa on suomennettu. Kirjat, joissa Guillou esittää myös kiivasta yhteiskunnallista arvostelua, ovat olleet Ruotsin kaikkien aikojen suurin romaanien myyntimenestys. Niitä on käännetty kymmenelle kielelle, ja neljästä on tehty elokuva.


title: Jan Guillou

text: Guillou on myös suosittu televisioesiintyjä ja televisio-ohjelmien tekijä.


title: Jan Guillou

text: Guillou syntyi Södertäljessä Tukholman läänissä. Hänen isänsä Charles Guillou oli ranskalainen vahtimestari, joka työskenteli Ranskan suurlähetystössä Tukholmassa. Guilloun äiti Marianne (o.s. Botolfsen) oli norjalaistaustainen. Jan Guilloulla on sekä Ranskan että Ruotsin kansalaisuus. Kun Guilloun isoisä nimitettiin Ranskan suurlähettilääksi Suomeen, Guilloun isä päätti muuttaa Helsinkiin. Guillou varttui äitinsä ja tämän uuden aviomiehen kanssa Saltsjöbadenissa.


title: Jan Guillou

text: Isäpuoltaan Guillou on kuvannut omaelämäkerrallisessa romaanissaan "Pahuus". Siinä hänet esitetään sadistina, joka pahoinpitelee poikapuoltaan päivittäin. Guilloun äiti ja sisarpuoli ovat kiistäneet kuvauksen todenperäisyyden. Myös Guilloun opettajien mukaan romaani on paljolti sepitettä.


title: Jan Guillou

text: Ruotsalainen iltapäiväkehti Expressen väitti 24. lokakuuta 2009, että Guillou rekrytoitiin vuonna 1967 salaa KGB:n informantiksi. Guillou sanoi olleensa yhteydessä tehdäkseen tutkivaa journalismia. Hän sai moneen otteeseen KGB:ltä rahaa antamistaan tiedoista, jotka koskivat Vietnamin sodan vastustajia. Hän otti vastaan myös salaisen tehtävän ja toimitti asiakirjasalkun sovittuun paikkaan. KGB-yhteistyö jatkui vuoteen 1972 asti. Expressenin mukaan Säpo ei tutkinut kattavasti Guilloun tekoja, vaikka tämän ystävä Arne Lemberg antoi heille vihjeen niistä.


title: Jan Guillou

text: Vuonna 1973 Guillou tuomittiin vankeuteen niin sanotun IB-jutun takia. Guillou ja Peter Bratt paljastivat Ruotsin puolustusvoimien salaisen tiedustelutoimiston Informationsbyrån toiminnan.


title: Jan Guillou

text: 1960- ja 1970-luvuilla Guillou toimi maolaisen Clarté-organisaation piirissä. Puolen vuoden ajan hän oli myös Clartéa lähellä olevan Ruotsin kommunistisen puolueen (aiemmin "Marxisti-leninistien kommunistinen liitto" "KFML") jäsen, mutta hänet erotettiin puolueesta hänen jätettyään jäsenmaksunsa maksamatta ollessaan ulkomailla. Nykyään hän sanoo olevansa sosialisti mutta ei kommunisti.


title: Jan Guillou

text: Guillou tunnetaan myös ristiretkiaikaan sijoittuvasta romaanisarjasta, jonka päähenkilö on temppeliherraksi pakotettu ruotsalainen Arn Magnusson. Näiden lisäksi kirjailijan suositumpiin romaaneihin kuuluu hänen omaan nuoruuteensa perustuva "Pahuus" ("Ondskan"), josta Mikael Håfström ohjasi samannimisen elokuvan vuonna 2003. Pahuus on päätynyt Suomessa myös näyttämölle Pasi Lampelan dramatisoimana Kansallisteatterissa 2012.


title: Hubbertin käyrä

text: Hubbertin käyrä, joka on nimetty geofyysikko M. King Hubbertin mukaan, on logistisen funktion johdannainen.


title: Hubbertin käyrä

text: Esimerkki Hubbertin käyrästä:


title: Hubbertin käyrä

text: Hubbertin käyrä muistuttaa muodoltaan normaalijakauman tiheysfunktiota. Se oli alun perin tarkoitettu mallintamaan maaöljyn tuotannon määrää. Hubbertin käyrän mukaan öljyntuotannon määrä perustuu uusien öljykenttien löytymiseen; siten öljyhuippua seuraa asteittainen tuotannon väheneminen.


title: Suunnitelmakieli

text: Suunnitelmakieli (harrastajien kesken usein "engelang" englannin sanoista "engineered language") on keinotekoinen kieli, jonka tarkoituksena on kokeilla tai todistaa jokin hypoteesi siitä, kuinka kielet toimivat tai voisivat toimia. Suunnitelmakielet jaetaan kahteen ryhmään, filosofisiin kieliin ja loogisiin kieliin ("loglang" sanoista "logical language"). Joitakin suunnitelmiakieliä voidaan myös pitää kansainvälisinä apukielinä.


title: Suunnitelmakieli

text: Loogisten kielten tarkoituksena on mahdollistaa yksiselitteisyys viestinnässä. Tunnetuimmat loogiset kielet ovat loglan ja siitä syntynyt lojban.


title: Suunnitelmakieli

text: Filosofiset kielet on suunniteltu kuvastamaan jotakin filosofian piirrettä ottaen kielen luonteen erityisesti huomioon. Esimerkiksi Edward Powell Fosterin ro muodostaa sanastonsa käyttämällä luokittelevaa puumallia, John Quijaidan ithkuil suunniteltiin mahdollisimman suppeaksi, ja Sonja Elen Kisan toki pona perustuu taolaisuuteen


title: Mopo

text: Mopo tai mopedi on kevyt moottoriajoneuvo, jonka iskutilavuutta ja rakenteellista nopeutta on rajoitettu laissa. Lajityyppi kehittyi alun perin apumoottorilla varustetuista polkupyöristä, joita saattoi tarvittaessa polkea ilman moottorivetoa tavallisten polkupyörien lailla.


title: Mopo

text: Nykyaikainen mopo on usein skootterimallinen, mutta myös isompia esikuviaan muistuttavia supermotoja ja enduroja on olemassa. Voimanlähde voi olla ilma- tai nestejäähdytteinen polttomoottori tai sähkömoottori. Polttomoottori on yhä useammin kaksitahtisen asemasta nelitahtinen. Jotkin mopot ovat hyvin tehokkaita, jopa neljä kilowattia eli viisi hevosvoimaa.


title: Mopo

text: Suomessa oli vuonna 2007 rekisteröitynä 170 000 mopoa.


title: Mopo

text: Helkama antoi vuonna 1955 eräälle mopedimallilleen nimen Mopo. Nimi tuli sanasta "moottoripolkupyörä".


title: Mopo

text: Moposta tuli nopeasti yleisnimi mopedeille. Vuonna 1959 Helkama luovutti nimen käyttöoikeuden "Polkupyöräteollisuusyhdistykselle".


title: Mopo

text: Nykyään kutsutaan koko ajoneuvoluokkaa virallisesti mopoksi.


title: Mopo

text: Mopo on kaksi- tai kolmipyöräinen ajoneuvo, jonka moottoriteho, huippunopeus ja usein myös koko on moottoripyörää pienempi. Suomen ajoneuvolain mukaan mopon eli ajoneuvoluokkiin L1e ja L2e kuuluvan moottorikäyttöisen ajoneuvon suurin sallittu rakenteellinen nopeus saa olla enintään 45 km/h.


title: Mopo

text: Kaksipyöräisen eli luokkaan L1e kuuluvan mopon polttomoottorin iskutilavuus saa olla enintään 50 cm³ ja sähkömoottorin nettoteho saa olla enintään 4 kW.


title: Mopo

text: Kolmipyöräisen mopon (luokka L2e) ottomoottorin tilavuus saa olla enintään 50 cm³, muun polttomoottorin tai sähkömoottorin teho saa olla enintään 4 kW.


title: Mopo

text: Luokkaan L1e-A, "moottoroitu polkupyörä", kuuluu niin sanottu pienitehoinen mopo. Se on polkimilla varustettu kaksipyöräinen ajoneuvo, jonka moottoriteho on alle 1 kW ja suurin rakenteellinen nopeus alle 25 km/h. Pienitehoista mopoa saa 15 vuotta täyttänyt kuljettaja ajaa ilman mopokorttia, eikä sitä tarvitse myöskään rekisteröidä tai katsastaa, mutta moottoriajoneuvona se vaatii liikennevakuutuksen. Poikkeuksena luokassa ovat useimmat sähköpolkupyörät, jotka erillinen laki määrittää moottorittomiksi ajoneuvoiksi.


title: Mopo

text: Niin sanotutuilla viritetyillä mopoilla ajelun seuraukset liittyvät kuljettajan ajokorttiluokan riittävyyteen, ajoneuvon katsastamattomuuteen tai muutoskatsastuksen puutteeseen. Moottoripyöräksi viritetyllä mopolla ajamisesta on myös vero- ja vakuutusmaksuseurauksia.


title: Mopo

text: Ennen vuotta 1985 syntyneet ovat saaneet mopon ajo-oikeuden täytettyään 15 vuotta, ilman ajotutkintoa tai -lupaa. Nykyään vaatimuksena on Suomessa 15 vuoden ikä ja hyväksytty kirjallinen tutkinto, josta saa todisteeksi AM120-luokan ajokortin. Pakollinen opetus otettiin Suomessa käyttöön 1.6.2011. Teoriakokeen lisäksi on suoritettava ajo- ja käsittelykoe. Euroopan unionin alueella ikävaatimukset vaihtelevat. Joissakin maissa kuljettajalta vaaditaan 16 vuoden ikä.


title: Mopo

text: Mopolla saa ajaa tien oikeassa laidassa tai pientareella. Mopoille on oma mopokaista vuodesta 2004 asti uudistetun tieliikennelain mukaan.


title: Mopo

text: Vuodesta 2004 eteenpäin valmistetuissa mopoissa tulee olla tieliikennekäytössä sivuheijastimet ja kuljettajan vasemmanpuoleinen peili. Moposta ei kanneta Suomessa autoveroa. Joissakin maissa mopoja ei tarvitse rekisteröidä.


title: Mopo

text: Vuoden 2005 syyskuusta lähtien on kaksipaikkaiseksi rekisteröidyllä mopolla saanut kuljettaa matkustajaa, matkustajan iästä riippumatta. Muuten kaksipyöräisellä mopolla saa kuljettaa yhtä enintään kymmenvuotiasta lasta, mikäli lasta varten on tarkoituksenmukainen istuin ja tarpeelliset jalkojen suojukset.


title: Mopo

text: Tietoon tulleita ja tilastoituja loukkaantumiseen tai kuolemaan johtaneita mopo-onnettomuuksia tapahtui Suomessa vuoden 2011 aikana 1 110, joista aiheutui yhdeksän kuolemantapausta. Vuonna 2011 menehtyneistä viisi kuoli elokuussa. Liikenneturvakeskuksen mukaan suuressa osassa onnettomuuksia mopoilijat ovat syyllisiä. Mopo-onnettomuuden todennäköisin tapahtumakuukausi on heinäkuu.


title: Mopo

text: Ensimmäiset mopedit olivat polkupyöriä, joissa oli pieni apumoottori. Vauhtia näille moottoripolkupyörille kertyi parhaimmillaan noin 20 km/h ja suurin osa energiasta tuli yhä kuljettajan jalkalihaksista.


title: Mopo

text: 1950-luvun lopussa Suomen ensimmäiset mopot alkoivat tulla markkinoille. Näissä mopedeissa oli kaksi käsikäyttöistä vaihdetta ja polkimet sekä levyrunko. Suomessa kuuluisia alkuvuosien mopoja olivat saksalainen Zündapp-mopo, ruotsalainen Monark-mopo. Saksalaisia ja ruotsalaisia mopoja halvempi vaihtoehto 1960-luvulle tultaessa oli Jawa-mopo, jota alettiin tuoda maahan uudestaan uudenmallisena 1980-luvullakin.


title: Mopo

text: Vuonna 1995 Suomen liityttyä Euroopan unioniin, Suomen laista poistettiin mopoja koskenut painorajapykälä, jonka mukaan mopo ei saanut painaa yli 50 kg.


title: Mopo

text: Myös Suomessa alettiin valmistaa mopoja, kuten turkulaisen Oy Rautateollisuus Ab Pyrkijän Pyrkijä, ensimmäinen sarjavalmisteinen suomalainen, tamperelaisen Kone ja Terä Oy:n Jaguar, Helkaman Hopeasauma - Mopo, Tunturi, Suomen Polkupyörä- ja Konetehtaan Supo ja Solifer.


title: Mopo

text: Näistä ehkä maaseudun suosituimmaksi 1950- ja 1960-luvun mopoksi tuli Tunturi, jonka suosituinta tyyppiä kutsuttiin Pappa-Tunturiksi siksi, että se oli ikääntyvien, maatilastaan ja traktoristaan perillisten hyväksi luopuneiden miesten kulkuneuvo. Pappa-Tunturi oli kuitenkin myös suosittu aktiiviväestön keskuudessa maaseudulla esimerkiksi metsätyömaiden työmatkaliikenneajoneuvona, jota käytettiin myös talvella.


title: Mopo

text: Entisaikoina ei mopon kuljettajalta vaadittu kypärää, vaan erityisesti talvella suosittiin nahkaista päähinettä, jollaista käyttivät myös moottoripyöräilijät ennen kuin moottoripyöräkypärästä tuli pakollinen ajovaruste.


title: Mopo

text: Mopoa haluttiin lainsäädännöllä pitää pitkään moottoripolkupyöränä, joka edelleen etäisesti muistutti polkupyörää ja jossa oli poljettavat polkimet polkupyörän tapaan. Poljinpakko poistui vasta 1970.


title: Mopo

text: Käytännössä kuitenkaan ei mopoa jaksanut polkea, koska sen massa oli sentään yleensä lähellä lainsäädännön rajoittamaa viittäkymmentä kiloa. Polkimilla olikin ajateltu lähinnä autettavan heikkotehoisena pidettyä moottoria mäissä. Ehkäpä oli helpompi siirtyä polkupyörän käytöstä mopolla ajamiseen, kun jalat olivat tutuilla polkimilla. Toisessa vaiheessa poljettavien polkimien vaatimuksesta luovuttiin. Mopoihin saatettiin ottaa automaattivaihteet, mikä joissain mopomalleissa näkyi "Automatic"-merkintänä.


title: Mopo

text: 1970-luvun alussa mopoista, varsinkin nuorisomopoista, vaikka perinteisiäkin mopoja myytiin, tuli kevytmoottoripyörän näköisiä. Niissä, Tunturi Sportissa ja myöhemmin Tunturi Super Sportissa samoin kuin 1974 valmistamaan aletussa Solifer SM:ssä sekä Helkaman Raisussa olivat kiinteät jalkatapit, kuten moottoripyörissä ja vasemmalla jalalla toimiva ensin kolmivaihteinen, sitten nelivaihteinen jalkavaihde aikaisemman käsikahvasta vaijerilla toimivan vaihteiston sijaan.


title: Mopo

text: Moottori oli usein puhallinjäähdytteinen. 1960–1970-lukujen taitteessa yleistyi ajoviimajäähdytteinen moottori ja vuonna 1970 tehdyn lakiuudistuksen jälkeen yleistyivät jalkavaihteet ja syrjäyttivät yhdessä jalkatappien kanssa käsivaihteet ja polkimet.


title: Mopo

text: Vaihteiden määrä kasvoi yhdellä jo 60-luvun puolella, kun urheilumopot yleistyivät. 1970-luvulla mopoissa oli jo yleisesti neliportainen vaihteisto.


title: Mopo

text: Mopot jaetaan useisiin alaryhmiin. Näistä vanhimmat ovat ns. pappamopoja. Näiden seuraajina ilmestyivät urheilumopot, joiden nimitys on sittemmin vaihtunut sanaan isopyöräiset erotuksena minimopoista. Enduromopot valtasivat markkinoita 90-luvun taitteessa. Viimeisen kymmenen vuoden aikana ovat skootterimopot yleistyneet huomattavasti. Uusin ilmiö ovat täyskatetut sporttimopot, sekä "minimotot", jotka ovat pienipyöräisten mopojen kokoisia replikoita sportti- tai maastomoottoripyöristä. Lisäksi käytetään suomimopot-termiä, jotta erotetaan Suomessa valmistetut vanhemmat mopot uusista ulkomaisista. Muita nimityksiä tämänkaltaiseen erotteluun ovat esim. "uusenska" ts. "uusenduro". -Ajan hengen mukainen (skootteri)mopokäsite on "kiinamopo."


title: Mopo

text: "Pappamopo" kuvaa käsitteenä mopoja, joilla suomalaiset kulkivat välttämättömät ajonsa ennen autojen yleistymistä maassa. Yhteisenä tekijänä pappamopoilla oli levyrunko, polkimet ja kaksi vaihdetta. Jalkatappien syrjäyttäessä polkimet myös näihin malleihin tuli jalkavaihteet.


title: Mopo

text: Pappamopo on käsitteenä myöhäissyntyinen ja se kuvaa nimityksenä tyypillisintä käyttäjäkuntaa: ikääntyneet miehet ja naiset huristamassa kirkonkylälle kauppa-asioille savuttavalla kulkupelillään. Mopojen valtakaudella 1950- ja 1960-luvulla mopoilla ajoi laajempi kirjo kansalaisia, myös nuorempia ja työikäisiä. Sukupolvenvaihdos on koskettanut myös pappamopoilijoita: erilaiset perinnekerhot vaalivat nyt pappamopojen kunniaa ja säilymistä ajokuntoisina.


title: Mopo

text: Suomalaisvalmisteisia mopoja:


title: Mopo

text:
Nämä aikoinaan erityisesti nuoria silmällä pitäen valmistetut mopot alkoivat yleistyä 60-luvulla. Aluksi mopoissa käytettiin levyrunkoja, mutta 70-luvun puolivälin tienoilla siirryttiin esimerkiksi Tunturin ja Soliferin osalta teräsputkirunkoihin. Tämän aikakauden mopot ovat melko matalia ja pitkiä.
Urheilumopojen ryhmän tunnetuimpia edustajia ovat levyrunkoinen Tunturi Sport, putkirunkoiset Tunturi Super Sport, Solifer SM ja Helkama Raisu.


title: Mopo

text: 1970-luvun alussa Suomeen alettiin tuoda Japanista niin sanottuja "tossumopoja", eli pienirenkaisia ja muutenkin pienikokoisia, keveitä mopoja. Näiden esikuvia olivat kaksitahtinen Suzuki PV50 sekä nelitahtinen Honda Z50 Monkey, jonka tyyppisiä mopoja myydään nykyäänkin kiinalaisina jäljitelminään (Jincheng, Baotian, Honlei, Sky Team jne.) Muita tossumopoja ovat esimerkiksi Tunturi Break, Tunturi Hopper, Helkama Ässä ja Helkaman ensimmäinen ja alkuperäinen tossumopo, jota markkinoitiin kauppanimikkeellä Tossu.


title: Mopo

text: Enduromopojen aika alkoi 1980-luvun puolessavälissä ja jatkuu yhä. Enduromopoissa on hyvät maasto-ominaisuudet. Joustovarat ovat suuret, maavara on runsas ja mm. pakoputki viety yläkautta. Ensimmäisiä suosittuja enduromopoja olivat Helkama AX, Tunturi Tiger, vesijäähdytetty Tunturin Tiger Aqua, Suzuki S ja Suzuki S1. Nykyään suosiossa ovat valmistajat Aprilia, Beta, CH-Racing, CPI, Derbi, Gas Gas, Generic, Gilera, Keeway, Kinroad, Kymco, Masai, Malaguti, MBK, Motorhispania, Peugeot, Rieju, Skyteam, Yamaha. Uusissa enduromopoissa on usein kuusi vaihdetta ja moottorit ovat suurelta osin kaksitahtisia. Uusimmat enduromopot ovat melko korkeita (n. 85–95 cm:n istuinkorkeus).


title: Mopo

text:
Enduromopoja:
Derbi, Aprilia ja Gilera ovat nykyään Piaggion omistuksessa. Kyseisten merkkien mopot olivat ennen varustettuja Rabasan koneella, ja pyörät on valmistettu samoista osista. Nykyään koneena on piaggion kone. Esimerkiksi Derbi Senda X-Tremeä vastaa Gilera SMT/RCR erona vain katteet ja jälleenmyyntihinta.


title: Mopo

text: Skootterilla tarkoitetaan kaksipyöräistä ajoneuvoa, joka on lähes täysin katettu muovilla tai metallilla. Skootterin jalkatilassa oleva etuseinä on tarkoitettu suojaamaan kuljettajaa roiskeilta ja viimalta. Jaloille on jalkatila ja astinlaudat, matkustajalla voi olla jalkatapit. Jalkatilassa on myös kätevä kuljettaa vaikka ostoskassia. Penkin alla on yleensä myös jonkinlainen tavaratila. Skootterien vakiovarustukseen kuuluu polkimen lisäksi useimmiten sähkökäynnistin. Toisiovetolaitteena toimii variaattori. Merkkejä ja malleja on valtavasti, mutta yhtenä tärkeimmistä voidaan mainita skootterin kehittäjän, italialaisen Vespan ajokit. Skoottereiden osalta nelitahtimoottorien käyttö on syrjäyttämässä perinteisen kaksitahtisen moottorin. Kaikki skootterit eivät ole kuitenkaan mopoja. Markkinoilla on skootterimallisia pyöriä, jotka ovat Suomen lain mukaan kevytmoottoripyöriä tai moottoripyöriä. Mopoiksi rekisteröitäviä skootterimallisia mopoja kutsutaan moposkoottereiksi.


title: Mopo

text: Muovi korvasi metallin ja toisaalta taiwanilais-kiinalaiset kevytmoottoripyörätyyppiset skootterimopot yleistyivät. Niissä oli rumpujarrujen sijaan levyjarrut sekä käynnistyspolkimen sijasta ja myöhemmin ohessa sähkökäynnistysmahdollisuus, mikä edellytti akkua.


title: Mopo

text: Moposkoottereita:


title: Mopo

text: Custom-mopot eivät ole kovin yleisiä kulkupelejä Suomessa. Kyseisiä mopoja valmistavat lähinnä kiinalaiset yritykset, kuten Jincheng ja Kinroad. Custom-mopoissa on lähes poikkeuksetta Honda Monkeyn vähän kuluttava nelitahtimoottori.


title: Mopo

text: Muutamia kustomeita:


title: Mopo

text: Tällä hetkellä sähköllä toimivia mopoja on Suomessa vain muutama malli tarjolla, mutta lisää on tekniikan koko ajan kehittyessä tulossa mm. Soliferilta.


title: Mopo

text: Sähkömopojen etuina ovat hiljaisuus, pieni huollon tarve, edullisuus (ajomatka on jopa 400 km euron energiakustannuksella) ja paikallinen saasteettomuus. Yhdellä latauksella ajomatkaksi muodostuu kuitenkin vain noin viisikymmentä kilometriä (vuonna 2011).


title: Mopo

text: Sodan jälkeisinä vuosina oli paljon sotainvalideja, jotka tarvitsivat kulkupelin asioidensa hoitamiseen. Tätä tarvetta varten Ilmajoen Koskenkorvalla toimiva Erkkola Ky ryhtyi valmistamaan kolmepyöräisiä invalidimopoja, niin sanottuja Erkkoloita, joissa oli edessä tuulilasi ja ympärillä kevyt verhoilu säänsuojana. Mopoihin oli mahdollista asentaa erilaisia lisävarusteita, kuten tuulilasinpyyhin ja radio. Viimeiset vuosimallit oli varustettu sähköstartilla. Erkkoloiden voimanlähteenä toimi automaattivaihteinen, 50-kuutioinen Sachs Saxonette -moottori.


title: Mopo

text: Virittämisellä tarkoitetaan pääasiassa tieliikennekäytössä olevan mopon muuttamista siten, että se ylittää laissa sallitun rakennenopeuden 45 km/h. Virittämistä on myös mopon rakenteen muuttaminen muulla lainvastaisella tavalla, kuten iskutilavuuden suurentaminen yli 50 cm³:n. Trafin mukaan mopo tulkitaan moottoripyöräksi, jos sen suurin rakenteellinen nopeus ylittää 45 km/h tai sylinterin iskutilavuus on yli 50 cm³.


title: Mopo

text: Itse virityksen teko ei ole laitonta, eikä viritetyn mopon hallussapito ole laitonta (rekisteröimättömänä, mökkimopo, kilpamopo), mutta sellaisella ajaminen yleisellä tiellä on laitonta. Lisäksi on laitonta pitää viritettyä mopoa rekisteröitynä mopona. Rangaistukseksi annetaan huomautus tai määrätään rike- tai päiväsakko. Moottoripyöräksi asti viritetyllä mopolla ajaminen johtaa lisäksi syytteeseen ajokortitta ajosta niille, joilla ei ole kevytmoottoripyörän kuljettamiseen oikeuttavaa ajokorttia, sekä aiheuttaa mahdollisesti vero- ja vakuutusmaksuseuraamuksia.


title: Mopo

text: Liikenneturvan tutkimuksen mukaan suuri osa mopoista on tietoisesti viritettyjä. Tutkimukseen vastanneiden ammattikoululaisten mopoista yli 80 % oli viritettyjä ja lukiolaisten mopoista lähes 70 %. Tutkimusta varten haastateltujen kertoman mukaan heidän mopojensa nopeuksien keskiarvo oli 72 km/h. Jäädessä poliisille kiinni viritetyllä kevytmoottoripyöräksi luokiteltavalla mopolla kustannukset voivat nousta jopa 1000 euroon.


title: Sergei Makarov (keihäänheittäjä)

text: Sergei Aleksandrovitš Makarov (, s. 19. maaliskuuta 1973 Podolsk, Moskovan alue, Venäjän SFNT, Neuvostoliitto) on venäläinen keihäänheittäjä. Hän on maailmanmestari ja moninkertainen arvokisamitalisti.


title: Sergei Makarov (keihäänheittäjä)

text: Makarov sijoittui kuudenneksi Atlantan olympialaisissa 1996 tuloksella 85,30. Ateenan MM-kilpailuissa 1997 hän oli viides heitettyään 86,32. Vuonna 1998 hän voitti Hyvän tahdon kisat, oli toinen maailmancupissa ja neljäs Budapestin EM-kilpailuissa. Sevillan MM-kilpailuissa 1999 hän sijoittui yhdeksänneksi.


title: Sergei Makarov (keihäänheittäjä)

text: Makarov voitti Euroopan cupin superliigan kilpailun vuonna 2000 tuloksella 89,92. Sydneyn olympialaisissa hän sai pronssia heitettyään 88,67. Edmontonin MM-kilpailuissa 2001 hän oli seitsemäs. Seuraavana vuonna hän voitti Euroopan cupin ja maailmancupin keihäskilpailut ja sai hopeaa Münchenin EM-kilpailuissa tuloksella 88,05.


title: Sergei Makarov (keihäänheittäjä)

text: Makarov voitti maailmanmestaruuden Pariisissa 2003 avauskierroksen heitollaan 85,44. Hän voitti samana vuonna myös Euroopan cupin ja . Ateenan olympialaisissa 2004 hän sai pronssia tuloksella 84,84. Hän oli kolmas myös Helsingin MM-kilpailuissa 2005 heitettyään 83,54 ja saman vuoden . Osakan MM-kilpailuissa, Pekingin olympialaisissa ja Berliinin MM-kilpailuissa hän karsiutui loppukilpailusta. Barcelonan EM-kilpailuissa 2010 hän sijoittui seitsemänneksi. Daegun MM-kilpailuissa 2011 hän oli kahdestoista.


title: Sergei Makarov (keihäänheittäjä)

text: Makarovin ennätys on 92,61 m, jonka hän heitti Sheffieldissä 30. kesäkuuta 2002. Hän on yksi kolmesta keihäänheittäjästä, joka on kyennyt heittämään nykykeihästä yli 90 metriä kahdesti samassa kilpailussa. Makarovin isänsä on Moskovan 1980 olympialaisten keihäänheiton hopeamitalisti Aleksandr Makarov ja puolisonsa entinen keihäänheiton Venäjän ennätysnainen Oksana Ovtšinnikova.


title: Biologinen ase

text: Biologinen ase on ase, jonka teho perustuu pieneliöiden (lähinnä bakteerien), virusten tai eloperäisten myrkkyjen aiheuttamiin haittoihin. Aseeksi se voidaan luokitella, kun se sisältää vaikuttavan aineen sekä maaliinsaattamisjärjestelmän (aseet, ohjukset, aerosolit, hyönteiset, ihmiset).


title: Biologinen ase

text: Biologiset aseet on kielletty nykyään lähes kaikkialla maailmassa, sillä niitä pidetään erityisen julmina, tarpeetonta kärsimystä aiheuttavina ja kontrolloimattomina aseina. Kuitenkin niiden helppo ja halpa valmistus tekee niistä potentiaalisia terrorin työkaluja.